DUNIA ISLAM DIPERGESA PERTINGKAT, PUPUK BUDAYA INOVASI

KUALA LUMPUR: Negara-negara Islam perlu perkukuhkan lagi sistem pendidikan masing-masing terutama dalam bidang sains, teknologi, kejuruteraan dan matematik (STEM) dalam usaha untuk memupuk semangat inovasi dan menyesuaikan diri dengan dunia yang pesat berubah.

Menurut Presiden dan Ketua Pegawai Eksekutif Pusat Antarabangsa Pendidikan Kewangan Islam (Inceif) Profesor Datuk Dr Azmi Omar, mereka memiliki potensi besar untuk menawarkan sumbangan positif kepada komuniti global.

Beliau mengambil perhatian bahawa inovasi daripada dunia Islam amat kurang walaupun mempunyai begitu banyak sumber asli dan sumber manusia.

“Kita perlu kembali kepada pendidikan di mana negara-negara Islam perlu memberi tumpuan pada inovasi, yang bermakna perkukuhkan lagi STEM dan bidang berkaitan …untuk mendorong mereka menjadi inovatif. “Kita memiliki sumber-sumber tetapi kita tidak mampu menjadi inovatif. Sudah tiba masanya untuk bergerak ke arah budaya inovasi,” katanya menjelang Sidang Kemuncak Kuala Lumpur 2019 dijadual berlangsung mulai 18 sehingga 21 Dis.

Prof Azmi mengesyorkan agar negara-negara Islam mengenal pasti dan memanfaatkan kekuatan masing-masing dan meningkatkan kerjasama dalam kalangan mereka.

Sidang kemuncak itu akan mengupas dan mencari penyelesaian baharu dan boleh digunakan untuk menangani pelbagai masalah yang melanda dunia Islam, dan menyumbang ke arah menambah baik keadaan di negara Islam dan umat Islam.

Sidang kemuncak itu yang akan dipengerusikan Perdana Menteri Tun Dr Mahathir Mohamad, juga akan menumpukan untuk membina semula peradaban Islam. — BERNAMA


KP MKN MENINGGAL DUNIA

KUALA LUMPUR: Ketua Pengarah Majlis Keselamatan Negara (MKN), Datuk Engku Hamzah Tuan Mat, 59, meninggal dunia petang tadi.

Menurut kenyataan pegawai khas Allahyarham, sehingga jam 8 malam tadi, jenazah masih berada di Hospital Serdang dan urusan pengebumian masih belum dimaklumkan ahli keluarga.

“Sama-sama kita sedekahkah al-Fatihah kepada Allahyarham moga ditempatkan dalam kalangan orang-orang muslimin. Sebarang makluman akan dimaklumkan dari semasa ke semasa insyaAllah,” kata kenyataan ringkas itu.

Maklumat terkini diterima lewat malam tadi menyatakan jenazah Allahyarham dijangka disolatkan di Surau Al-Falah,  Sg Ramal Dalam, jam 10 pagi dan akan dikebumikan di sana. — AlHijrah Online


‘PANGLIMA PERANG’ KKM DR ROHAIZAT KEMBALI BERKHIDMAT

IHSAN BERNAMA

PUTRAJAYA: Setelah dua bulan hilang daripada pandangan pengamal media, pada Isnin (10 Ogos) kelibat Timbalan Ketua Pengarah (Perubatan) Kementerian Kesihatan (KKM) Datuk Dr Rohaizat Yon yang digelar panglima perang KKM muncul semula pada sidang media COVID-19.

Ketua Pengarah Kesihatan Datuk Dr Noor Hisham Abdullah memulakan sidang media beliau dengan pengumuman bahawa Dr Rohaizat kembali berkhidmat sehingga akhir tahun.

Difahamkan, Dr Rohaizat melaporkan diri di KKM pada 6 Ogos lepas. Selepas sidang media di KKM hari ini berakhir, Dr Rohaizat yang kelihatan ceria mengambil kesempatan mendekati wakil media yang sedang sibuk menulis berita untuk bertanya khabar.

Wakil media yang hadir turut mengucapkan selamat kembali ke KKM kepada beliau.

Dr Rohaizat bersara wajib pada 10 Jun selepas berkhidmat selama 35 tahun 10 hari.

Pengumuman persaraan Dr Rohaizat oleh Dr Noor Hisham menyentuh hati wakil media ketika itu apabila Ketua Pengarah Kesihatan sebak sambil menggelarkan Dr Rohaizat sebagai panglima perang beliau.


BAYI 3 BULAN DIDERA RAKAN SERUMAH IBU

AMPANG JAYA: Dua warga asing ditahan selepas disyaki mendera bayi berusia tiga bulan sehingga menyebabkan pendarahan pada mata kanan dan kecederaan di kepala, di Pandan Indah, Khamis lalu.

Ketua Polis Daerah Ampang Jaya, Asisten Komisioner Mohd Azam Ismail berkata, pihaknya menerima laporan berhubung kejadian itu daripada pegawai perubatan Hospital Ampang.

“Kejadian berlaku sekitar jam 8.40 malam apabila seorang doktor menerima pesakit bayi lelaki warga asing dalam keadaan separa sedar yang dibawa ibunya untuk menerima rawatan pada 3 Ogos lalu.

“Mangsa lebam di bahagian kepala, pendarahan pada mata kanan dan tidak dapat menggerakkan tangan kiri serta kanan, kemungkinan mangsa menjadi mangsa dera di rumah,” katanya dalam satu kenyataan, hari ini.

Beliau berkata, melalui maklumat itu pasukan Bahagian Siasatan Jenayah (BSJ) Ampang menahan dua warga asing dengan menyerbu kediaman mereka di Jalan Pandan Indah 1/23C, sekitar jam 1.05 tengah hari, hari ini.

Dimaklumkan, ibu mangsa mempunyai ikatan dengan suspek berusia 19 tahun yang tinggal bersama-sama di rumah berkenaan.

Bayi itu dijaga oleh suspek semasa ibunya keluar bekerja sebagai pelayan restoran.

Kes disiasat mengikut Seksyen 31(1) (a) Akta Kanak-kanak 2001 dan permohonan reman kedua-dua suspek berusia 19 dan 20 tahun itu akan dibuat esok bagi membantu siasatan.

Jika sabit kesalahan boleh dikenakan denda tidak melebihi RM20,000 atau penjara selama tempoh tidak melebihi 10 tahun atau kedua-duanya.–AlHijrah Online


Tiada jadual khusus pengunduran tentera AS dari Syria

WASHINGTON, 9 Januari – Jabatan
Pertahanan Amerika Syarikat (AS) menolak sebarang jadual untuk rancangan
pengunduran pasukan tenteranya dari negara Arab bergolak, Syria.

Jurucakap Pentagon, Komander Sean
Robertson berkata, “Satu rangka kerja pengunduran untuk Operasi Inherent
Resolve (OIR) telah diluluskan dan sedang dilaksanakan oleh pasukan tentera AS.
Rangka kerja berkenaan adalah berpandukan syarat dan pelan pengunduran tentera
tidak tertakluk kepada garis masa, sebaliknya ia dipengaruhi beberapa faktor
termasuk cuaca,” kata Robertson.

OIR merupakan kempen ketenteraan
AS yang dilancarkan pada Ogos 2014 setelah kumpulan pengganas Takfiri yang juga
rangkaian militan Daesh menawan sebahagian besar Syria dan Iraq. Semenjak itu,
AS mengekalkan kehadiran tenteranya di bumi Syria tanpa sebarang kebenaran
kerajaan Damsyik atau mandat daripada Pertubuhan Bangsa-Bangsa Bersatu (PBB). Kenyataan
Pentagon tersebut dikeluarkan selepas pengumuman mengejut Presiden Donald Trump
yang menggesa pengunduran segera tentera AS pada Disember lalu dengan alasan
militan Daesh telah berjaya ditumpaskan.Bagaimanapun, dua minggu lalu, Trump dilihat
seolah-olah menyerah kepada tekanan agar pengunduran dilakukan secara berperingkat
dalam tempoh empat bulan.Dalam pada itu, Presiden Israel, Benjamin Netanyahu
dilaporkan bertemu Setiausaha Pertahanan AS, Mike Pompeo minggu lalu, bagi
menggesa pengunduran tentera AS di Syria dilakukan dengan perlahan. Media
Israel pula mendakwa, Pompeo memenuhi tujuh dari lapan permintaan Netanyahu,
namun tidak memberi sebarang penjelasan lanjut berhubung perkara itu. – Sinar Online


KAJIAN KHUSUS MENGENAI GELANDANGAN PERLU DILAKUKAN

KUALA LUMPUR, 26 Jun – Kajian khusus mengenai masalah golongan gelandangan berserta jalan penyelesaian yang sesuai perlu dilakukan dengan segera bagi mengekang peningkatan jumlah golongan itu di ibu negara, kata Pengerusi Yayasan Salam Malaysia (Salam) Datuk Ahmad A. Talib.

Beliau berkata walaupun banyak pihak menghulurkan sumbangan berbentuk fizikal antaranya makanan dan pakaian kepada golongan ini, usaha itu dilihat hanya bersifat luaran tanpa melihat punca sebenar permasalahan gelandangan berlaku.

“Walaupun ada tempat untuk mereka (gelandangan) dapatkan bantuan, tapi usaha itu tidak menyelesaikan masalah sebenar gelandangan. Makin hari makin ramai. Takkan mereka hanya cukup diberi makanan dan minuman sahaja.

“Kalau ada pihak yang sanggup bekerja dengan kita (Salam), mari kita lakukan satu kajian yang lengkap dengan mencari profil gelandangan mengikut kategori seperti kategori gelandangan tegar seterusnya cari jalan penyelesaian terbaik untuk atasinya,” katanya.

Beliau berkata demikian kepada pemberita ketika program Outreach Yayasan Salam Malaysia bersama Badan Bukan Kerajaan (NGO) yang mengagihkan sumbangan kepada gelandangan, di sini malam tadi.

Ahmad berkata menerusi kajian itu, golongan gelandangan yang mempunyai pekerjaan namun tidak mempunyai rumah untuk menetap juga dapat dikenal pasti seterusnya diberikan bantuan yang sesuai.

“Masyarakat sering salah anggap gelandangan yang tidur di merata tempat seperti perhentian bas dan dalam bangunan buruk adalah penganggur sedangkan ada dalam kalangan mereka mempunyai pekerjaan dan motosikal sendiri namun tidak ada cukup wang untuk menyewa rumah.

“Masalah lain pula apabila wujudnya kategori gelandangan yang memang tidak mempunyai kerja dan terjerumus pula dalam kancah dadah. Kategori seperti ini juga kita perlu dalami untuk tahu faktor sebenar kenapa ia boleh dan masih berlaku,” katanya.

Pada program itu, seramai 15 orang sukarelawan Salam mengagihkan 300 bungkusan makanan dan beberapa kotak pakaian, hasil sumbangan orang ramai kepada golongan gelandangan di sekitar Jalan Silang, di sini.

BERNAMA


PENGUSAHA TASKA DERA KANAK-KANAK DIBERI NOTIS, DIARAH TUTUP TASKA SEMENTARA

KUALA LUMPUR: Pengusaha taska yang tular kerana disyaki terlibat kes dera kanak-kanak di bawah jagaannya telah diberi notis peringatan selain arahan penutupan sementara premis itu.

Kementerian Pembangunan Wanita, Keluarga dan Masyarakat (KPWKM) dalam kenyataannya hari ini memaklumkan, notis tersebut dikeluarkan bagi tujuan membuat penambahbaikan dengan kadar segera selain bertujuan menyediakan persekitaran selamat untuk kanak-kanak dan meningkatkan kualiti pengasuhan di taska itu.

KPWKM menerusi kenyataan itu memandang serius berkenaan isu tular yang mendakwa berlakunya kes penderaan kanak-kanak di sebuah TASKA yang berdaftar dengan Jabatan Kebajikan Masyarakat (JKM).

“Dalam pengurusan taska, bidang kuasa JKM adalah tertakluk kepada Akta Taman Asuhan Kanak-kanak 1984 iaitu membuat pendaftaran, pemeriksaan dan penguatkuasaan ke atas taska.

“Hasil pemeriksaan JKM pada 29 Mac 2023, didapati telah berlaku ketidakpatuhan kepada Akta TASKA 1984,” menurut kenyataan tersebut.

KPWKM menjelaskan, dalam isu keselamatan kanak-kanak, kementerian itu melalui JKM merujuk kepada Akta Kanak-Kanak 2001 tidak akan berkompromi mengenai keselamatan mereka.

Ia juga menjadi tanggungjawab pengusaha taska untuk memantau tugas pengasuh bagi memastikan kanak-kanak berada dalam keadaan selamat di bawah jagaan taska.

“Sekiranya terdapat kecuaian pengasuh yang mengakibatkan kecederaan kepada kanak-kanak, tindakan segera dengan melaporkan kepada JKM dan pihak polis perlu dibuat.

“Dalam isu taska yang tular ini, JKM akan bekerjasama dengan pihak polis untuk memastikan kanak-kanak yang menjadi mangsa mendapat keadilan sewajarnya,” menurut kenyataan itu lagi.

Semua pihak terutama ibu bapa diminta melaporkan sebarang isu berkaitan kanak–kanak kepada Polis Diraja Malaysia (PDRM) atau menghubungi Talian Kasih di nombor 15999 dan aplikasi WhatsApp 019–2615999 yang beroperasi 24 jam sehari atau terus mengunjungi mana-mana Pejabat Kebajikan Masyarakat Daerah yang terdekat.–AlHijrah Online


PM PANGKU JAWATAN MENTERI PENDIDIKAN

PUTRAJAYA: Perdana Menteri Tun Dr Mahathir Mohamad memangku jawatan Menteri Pendidikan berikutan kekosongan yang ditinggalkan Dr Maszlee Malik.

Pejabat Perdana Menteri dalam kenyataannya berkata, perkara itu telah dipersetujui jemaah menteri dalam mesyuarat pra kabinet semalam.

“Ia berkuat kuasa 3 Januari lalu sehingga menteri pendidikan yang baharu akan dilantik,” katanya.

Pada 2 Januari lalu, Maszlee mengumumkan peletakan jawatannya berkuat kuasa keesokan harinya.

Maszlee yang juga Ahli Parlimen Simpang Renggam dilantik sebagai menteri pada Mei 2018.

Peletakan jawatan itu menimbulkan pelbagai spekulasi berikutan portal berita tempatan mendedahkan kandungan dipercayai satu surat arahan peletakan jawatan kepada Maszlee.

Surat berkenaan mengandungi 17 perenggan ditulis sendiri Mahathir didakwa dihantar ke pejabat Maszlee pada 27 Disember lalu.

Laporan berita itu turut mendedahkan kandungan surat berkenaan menyatakan bahawa Maszlee gagal mengikut nasihat dan beberapa kali melanggar keputusan Kabinet. — SINAR HARIAN


Model perniagaan baharu ladang Felda dicadang

SEREMBAN – Model perniagaan baharu ladang merupakan perkara yang
dicadangkan dalam Kertas Putih Felda yang akan dibentangkan di Parlimen
Rabu ini.

Menteri Hal Ehwal Ekonomi, Datuk Seri Mohamed Azmin Ali berkata,
langkah itu dibuat bagi memastikan kebajikan golongan peneroka di tanah
rancangan berkenaan lebih terjamin.

“Saya telah berbincang mengenai draf Kertas Putih Felda dalam satu mesyuarat Jemaah Menteri Kabinet Jumaat lepas.

“Sebelum perkara itu dibentangkan saya juga mengadakan perbincangan  dengan Perdana Menteri, Tun Dr Mahathir Mohamad,” katanya pada sidang  media selepas program ceramah di Bilik Gerakan DAP di sini, malam tadi.

Menurutnya,
 perkara lain yang turut dibincangkan dalam pertemuan dengan Dr Mahathir
 itu adalah memperhalusi masalah kekangan kewangan Felda serta
langkah-langkah yang akan diambil untuk menjamin masa depan peneroka.

Ditanya
 mengenai matlamat utama Kertas Putih Felda itu dibentangkan secara
terbuka, beliau berkata ia bertujuan memberi pendedahan kepada warga
peneroka mengenai salah laku pengurusan kerajaan terdahulu.

“Peneroka perlu tahu perkara sebenarnya supaya mereka lebih faham apa masalah yang berlaku dalam pengurusan Felda.

“Langkah dibuat kerajaan ini bertujuan melindungi dan menjamin kepentingan peneroka pada masa akan depan,”katanya.

Terdahulu, kerajaan memutuskan untuk membentangkan kertas itu  berikutan kecelaruan pengurusan dan hutang Felda yang melebihi RM8  bilion. – SINAR HARIAN


PEMBELIAN PANIK PUNCA BEKALAN BERAS PUTIH TEMPATAN BERKURANGAN

JOHOR BAHRU: Pembelian panik menjadi antara punca bekalan beras putih tempatan (BPT) di Johor berkurangan.

Exco Pertanian, Industri Asas Tani dan Kemajuan Luar Bandar Negeri, Datuk Zahari Sarip berkata situasi itu tidak sepatutnya terjadi kerana bekalan sedia ada melebihi permintaan bulanan.

Katanya mengikut data dari Agensi Kawal Selia Padi dan Beras Johor dan Jabatan Pertanian negeri, penggunaan beras bagi rakyat negeri itu hanya 21,000 tan metrik sebulan dan bekalan sedia ada adalah 23,000 tan metrik sebulan.

“Cuma yang mungkin berlaku ialah tempat lain atau negeri lain sebut tentang kekurangan beras, ia mungkin menyebabkan rakyat Johor panik.

“Saya ingin maklumkan kepada rakyat Johor supaya membeli seperti biasa, mungkin ada yang biasa beli sebulan sekampit tetapi bulan ini dia beli dua kampit, jadi itu menyebabkan berlakunya kekurangan,” katanya selepas merasmikan program Jualan Agro Madani di Pasar Tani Kekal, Jalan Datin Halimah, Larkin di Johor Bahru.

Setakat ini di Johor tidak berlaku kekurangan yang ketara dan kritikal serta tiada laporan kes peniaga menyorokkan beras.

Bagaimanapun pihaknya mengalu-alukan laporan kejadian sekiranya ada.

Sementara itu Zahari memaklumkan Johor menerima bekalan tambahan 100 tan beras putih tempatan menerusi inisiatif intervensi beras Kementerian Pertanian dan Keterjaminan Makanan (KPKM) sejak kelmarin. — Al Hijrah Online


ULAR SAWA TELAN KAMBING

KULAI: Seekor ular sawa yang kekenyangan selepas menelan seekor kambing di dalam sebuah kandang di Felda Inas, di sini semalam, berjaya ditangkap anggota bomba.

Difahamkan pemilik kambing tersebut menemui ular seberat 80 kilogram (kg) dan panjang enam meter di dalam kandang itu.—AlHijrah Online

Laporan penuh dalam Berita AlHijrah 28 September 2022.


KAKITANGAN TM BERDEPAN DETIK CEMAS, KENDERAAN HAMPIR TERJUNAM DI BUKIT BESAR

KUALA TERENGGANU: Dua kakitangan Telekom Malaysia Berhad (TM) Terengganu berdepan detik cemas apabila pacuan empat roda dinaiki mereka tergelincir dan hampir terjunam di kawasan rekreasi Bukit Besar di sini, awal pagi tadi.

Pengurus Besar TM Terengganu Maliki Harun berkata ketika kejadian sekitar 1 pagi itu, dua kakitangan tersebut baru sahaja selesai menjalankan kerja-kerja penyelenggaraan berjadual di pencawang TM yang teretak di puncak Bukit Besar.

“Kerja-kerja penyelenggaraan berjadual itu dijalankan pada 12 tengah malam sehingga 1 pagi. Setelah dua kakitangan kita yang berusia antara 30-an dan 40-an ini selesai bekerja, mereka menaiki pacuan empat roda menuruni bukit berkenaan dalam keadaan hujan yang agak lebat.

“Apabila sampai di satu lereng bukit yang telah runtuh, terdapat limpahan air yang deras daripada atas bukit melintasi jalan menyebabkan kenderaan tergelincir lalu hampir terjunam di lereng bukit tersebut,” katanya ketika dihubungi Bernama hari ini.

Maliki berkata kedua-dua kakitangan tersebut berjaya menyelamatkan diri dan keluar daripada kenderaan jenis Nissan Frontier itu, sebelum mendapatkan bantuan rakan yang berada di puncak bukit.

Kedua-dua kakitangan juga tidak mengalami sebarang kecederaan dan kenderaan milik syarikat telah dialihkan pada 9 pagi tadi, katanya.

Beberapa foto yang memaparkan pacuan empat roda tersebut hampir terjunam di kawasan tanah runtuh turut tular di media sosial sejak pagi tadi. — AlHijrah Online


LELAKI DIPENJARA 7 TAHUN SELEPAS MENGAKU MASUKKAN PEN DALAM KEMALUAN KANAK-KANAK

KUANTAN: Seorang lelaki dijatuhkan hukuman penjara tujuh tahun serta satu sebatan atas pertuduhan memasukkan sebatang pen ke dalam kemaluan seorang kanak-kanak, pada 11 tahun lalu.

Hakim Mohd Kafli Che Ali memerintahkan hukuman tersebut terhadap Lim Ming Soon, 41, selepas tertuduh mengaku bersalah terhadap pertuduhan itu.

Mahkamah telah mengarahkan tertuduh menjalani hukuman penjara bermula tarikh dia ditangkap iaitu pada 11 September 2020.

Ming Soon mengaku bersalah dengan sengaja melakukan perhubungan seksual dengan memasukkan sebatang pen ke dalam kemaluan kanak-kanak berumur lima hingga enam tahun tanpa kerelaannya.

Kejadian tersebut berlaku di sebuah rumah di Lorong Air Putih di sini, pada jam 1 hingga 7 petang, di antara tahu 2011 hingga 2012.

Tertuduh didapati bersalah mengikut Seksyen 377 CA Kanun Keseksaan yang memperuntukkan hukuman penjara tidak melebihi 30 tahun dan boleh dikenakan sebatan.

Memetik laporan Sinar Harian, peguam mewakili tertuduh sebelum itu memohon mahkamah untuk mengurangkan hukuman terhadap anak guamnya atas alasan tertuduh menjimatkan masa pendakwaan dan mahkamah.

Peguam Mohamad Hamizey berkata, tertuduh memberi kerjasama yang baik terhadap pihak polis sepanjang siasatan dilakukan.

Bagaimanapun, Timbalan Pendakwa Raya Sharifah Nursyuhada Tuan Mamat mahu mahkamah menjatuhkan hukuman setimpal terhadap tertuduh dengan mengambil kira fakta kes.—AlHijrah Online


DAKWAAN MALAYSIA KE ARAH SEKULARISME BERNIAT JAHAT – MOHD NA’IM

KUALA LUMPUR: Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar menafikan dakwaan pihak tidak bertanggungjawab mengenai Malaysia kini ke arah sekularisme.

Katanya kenyataan itu adalah amat tidak cermat serta bersifat provokatif yang tidak berasas.

“Sebarang dakwaan Malaysia kini ke arah sekularisme atau menakut-nakutkan rakyat bahawa gerakan dakyah agama lain ke atas umat Islam dibenarkan atau digalakkan adalah tidak benar sama sekali serta berniat jahat bagi menghasut serta mengeruhkan hubungan aman, damai dan harmoni di antara masyarakat pelbagai kaum, etnik dan agama.

“Perdana Menteri Datuk Seri Anwar Ibrahim telah menegaskan pada 10 Julai 2023 bahawa sekularisme yang mengetepikan dan mengasingkan antara agama dan kerajaan sepenuhnya tidak dapat diterima di Malaysia,” katanya.

Tambah beliau pendirian Malaysia adalah konsisten sejak dahulu lagi dan ini termaktub di dalam Perlembagaan Negara bahawa Islam adalah agama bagi Persekutuan dan agama-agama lain boleh diamalkan dengan aman dan damai.

Sungguhpun begitu, kebebasan yang diberikan tersebut tidaklah bermaksud agama-agama bukan Islam boleh menyebarkan agama mereka kepada penganut agama Islam.

“Ini adalah sesuai dengan kedudukan Islam sebagai agama tertinggi dalam negara.

“Perkara ini menjadi asas dalam pembentukan negara Malaysia dan terpelihara dengan jaminan Majlis Raja-Raja Melayu,” katanya.

Tegasnya semua parti politik yang sah dan berdaftar di Malaysia menerima dan mengakujanji prinsip asas perlembagaan negara ini.

Selain itu parti politik dan warganegara yang setia kepada negara menerima jaminan kedudukan Raja-Raja Melayu, Agama Islam, hak keistimewaan Melayu dan Bumiputera termasuk Bahasa Melayu.

“Kita boleh berbeza pendapat tentang idea, dasar dan pentadbiran tetapi janganlah semata-mata bermusuhan kerana identiti, kaum dan agama.

“Perbuatan terus menerus menghasut dan mengajak kepada kebencian dan permusuhan serta mencabuli larangan 3R (Mengganggu-gugat Institusi Raja, Kaum dan Agama) adalah perbuatan amat tidak bertanggungjawab serta melanggar prinsip Islam,” katanya. – AlHijrah Online


DUA PROJEK RUNDINGAN TERUS KPKT DIBUAT TANPA PENGETAHUAN MENTERI- ZURAIDA

KUALA LUMPUR: Menteri Perumahan dan Kerajaan Tempatan Zuraida Kamaruddin memaklumkan dua projek yang diluluskan kementeriannya sewaktu pentadbiran kerajaan Pakatan Harapan dibuat tanpa pengetahuannya.

Zuradia berkata beliau memberi jaminan Kementerian Perumahan dan Kerajaan Tempatan (KPKT) akan melakukan siasatan membabitkan perkara itu.

“Saya maklum mengenai kenyataan Kementerian Kewangan membabitkan projek rundingan terus sewaktu pentadbiran Pakatan Harapan yang turut mengaitkan KPKT menawarkan projek rundingan terus.

“Ingin saya tegaskan 2 projek yang diluluskan kepada KPKT, sewaktu saya menjawat tugas sebagai menteri semasa pentadbiran terdahulu dibuat di luar pengetahuan saya,” katanya dalam kenyataan media hari ini.

Semalam Kementerian Kewangan melalui menterinya, Tengku Datuk Seri Zafrul Aziz, mendedahkan senarai 101 projek yang bernilai RM6.61 bilion yang ditawarkan secara rundingan terus ketika pentadbiran Pakatan Harapan.

Berdasarkan senarai itu, dua projek rundingan terus melibatkan KPKT ialah cadangan projek membina, mengoperasi dan menyelenggara stesen pemindahan sisa pepejal baharu di Taman Beringin, Jinjang Utara, Kepong dan Kuala Lumpur bagi menggantikan stesen pemindahan sisa pepejal sedia ada yang diberikan kepada syarikat Bumi Segar Indah Sdn Bhd dengan jumlah RM170,294,400.

Manakala satu lagi projek melibatkan kontrak perkhidmatan penyelenggaraan sistem kewangan dan perakauan saga yang diberikan kepada syarikat Century Software (Malaysia) Sdn Bhd bernilai RM501,206.37. — Alhijrah Online / Zaim Zamani


SULTAN SELANGOR DILANTIK PENGERUSI MKI

KUALA LUMPUR: Mesyuarat Majlis Raja-raja kali ke-258 telah berkenan memilih Sultan Selangor, Sultan Sharafuddin Idris Shah sebagai Pengerusi Majlis Kebangsaan Bagi Hal Ehwal Agama Islam Malaysia (MKI) untuk tempoh dua tahun.

Penyimpan Mohor Besar Raja-raja, Tan Sri Syed Danial Syed Ahmad berkata, mesyuarat itu telah membuat ketetapan bahawa salah seorang dari Raja Pemerintah wajar memenuhi peranan dan tanggungjawab Pengerusi selama tempoh dua tahun secara bergilir-gilir, sementara Perdana Menteri dilantik sebagai Timbalan Pengerusi.

“Ketetapan ini adalah selaras dengan perakuan yang dipersembahkan kepada Duli Yang Maha Mulia Raja-raja oleh Jawatankuasa Tertinggi Hal Ehwal Islam Peringkat Persekutuan yang dipengerusikan oleh Allahyarham Tun Ahmad Sarji yang berpandangan bahawa oleh kerana Islam terletak di bawah bidang kuasa dan budi bicara Raja-raja Pemerintah, adalah lebih bertepatan untuk MKI dipengerusikan oleh seorang Raja Pemerintah.

“Perakuan Jawatankuasa telah dirunding oleh Duli Yang Maha Mulia Raja-raja dengan pihak kerajaan dan telah mencapai persefahaman dan kata sepakat,” kata Syed Danial dalam kenyataan hari ini.

Kenyataan itu dikeluarkan untuk memberikan pencerahan terhadap berita kurang tepat yang dikeluarkan oleh beberapa buah akhbar pada 10 Mac 2022.

Media yang berkenaan telah melaporkan bahawa Jabatan Kemajuan Islam Malaysia (JAKIM) kini diletakkan di bawah Bidang Kuasa Majlis Raja-raja, susulan daripada ketetapan Mesyuarat Majlis Raja-raja yang ke-258 pada 9 dan 10 Mac 2022.

Menurut Syed Danial, laporan tersebut adalah kurang tepat dan dianggap boleh mengelirukan. — AlHijrah Online


SEKATAN PERJALANAN RENTAS NEGERI KE DAN DARI SABAH

KUALA LUMPUR: Sekatan perjalanan rentas negeri ke Sabah dan dari Sabah akan laksanakan selama 14 hari bermula esok.

Menteri Kanan (Keselamatan) Datuk Seri Ismail Sabri Yaakob berkata, keputusan itu mengambil kira peningkatan kes COVID-19 di seluruh negeri Sabah.

“Kerajaan bersetuju untuk mengenakan sekatan perjalanan dari Sabah ke Semenanjung, Sarawak dan Labuan bermula 12 Oktober 2020 hingga 25 Oktober 2020.

“Walaubagaimanapun, terdapat pengecualian khas diberikan kepada kes-kes tertentu yang melibatkan kes kecemasan, kematian, perkhidmatan perlu dan lain-lain yang perlu mendapat kebenaran dari Polis Diraja Malaysia (PDRM),” katanya dalam kenyataan hari ini.

Jelas Ismail Sabri mereka yang telah mendapat kebenaran keluar atau masuk ke Sabah perlu menjalani ujian saringan COVID-19 oleh Kementerian Kesihatan Malaysia (KKM) setibanya di pintu masuk destinasi masing-masing.

Dalam pada itu Ismail Sabri menjelaskan kebenaran masuk ke Sabah diberikan kepada kategori seperti berikut;

Ujar Ismail Sabri, mereka yang ingin masuk ke Sabah dalam tempoh 14 hari mendatang hendaklah membuat permohonan kepada Jabatan Ketua Menteri melalui Pejabat Hal Ehwal Dalam Negeri dan Penyelidikan untuk pertimbangan.

Menurut Ismail Sabri sebarang pertanyaan lain boleh diajukan kepada Bilik Gerakan Bencana Negeri Sabah di talian 088-369434. — AlHijrah Online.


AIDILFITRI NORMA BAHARU BERI PENGALAMAN BERMAKNA

Sambutan Aidilfitri norma baharu ketika Perintah Kawalan Pergerakan Bersyarat (PKPB) memberi pengalaman berbeza buat umat Islam di negara ini.

Namun Syawal tetap disambut penuh sederhana dan bermakna ketika negara masih lagi berdepan ancaman COVID-19.

Ikuti laporan wartawan Berita AlHijrah, Zaim Zamani. — AlHijrah Online


NAHAS DI TURKI : WARIS ALLAHYARHAM AZALAN TERIMA RM 500,000

SHAH ALAM : Waris kepada kakitangan Perbadanan Kemajuan Negeri Selangor (PKNS), Azalan Miswan yang maut dalam kemalangan di Turki pada 17 Oktober lalu menerima pampasan insurans sebanyak RM500,000 daripada pihak Etiqa Insurans.

Sumbangan tersebut disampaikan oleh Ketua Pegawai Operasi PKNS, Norita Mohd Sidek kepada isteri Allahyarham, Siti Faredah Ahmad, 53.

Menurut Norita, semua kos urusan bagi membawa balik jenazah sebelum ini ditanggung sepenuhnya oleh pihak insurans.

“Kami wakil PKNS dan Etiqa Insurans hadir hari ini bagi memberi bayaran pampasan sebanyak RM500,000 kepada waris Allahyarham Azalan,” katanya selepas penyerahan sumbangan berkenaan di rumah Allahyarham di Seksyen 19 hari ini.

Mengulas lanjut mengenai kakitangan PKNS lain yang terlibat dalam kemalangan itu, Norita berkata, buat masa ini tiga orang masih menerima rawatan di Hospital Pakar Avisena.

Katanya, sebelum ini urusan membawa balik semua mangsa terlibat dilakukan secara berperingkat oleh pihak PKNS.

“Selepas pulang ke tanah air, masih ada beberapa lagi kakitangan PKNS yang sedang menjalani rawatan lanjut di hospital akibat kecederaan yang dialami,” katanya.

Dalam pada itu, anak kepada Allahyarham, Muhammad Aiman Azalan, 26, turut mengucapkan ribuan terima kasih kepada semua pihak yang membantu memudahkan urusan sepanjang proses membawa pulang jenazah Allahyarham ayahnya ke tanah air.

“Saya merakamkan jutaan terima kasih kepada pihak yang membantu, hanya ALLAH yang dapat membalas jasa anda semua,” katanya.

Azalan antara 35 kakitangan PKNS yang terlibat dalam kemalangan jalan raya di Afyonkarahisar, Turki ketika menyertai rombongan tahunan perbadanan itu ke negara berkenaan.

Allahyarham maut di tempat kejadian manakala empat lagi cedera parah dan mendapatkan rawatan di hospital Afyonkarahisar.

Azalan merupakan Pembantu Kanan Tadbir PKNS dan telah berkhidmat selama 28 tahun dengan perbadanan itu.

Allahyarham meninggalkan seorang isteri dan tiga cahaya mata iaitu Muhammad Aiman, 26, Nurafiqah, 24 dan Ariff Danial,15. — SINAR HARIAN


LEBIH 2,000 MOHON SIJIL HALAL SECARA ONLINE KETIKA PKP – JAKIM

KUALA LUMPUR: Sehingga 27 April lalu, Jabatan Kemajuan Islam Malaysia (JAKIM) menerima 2,097 permohonan pensijilan halal dalam tempoh Perintah Kawalan Pergerakan (PKP).

Timbalan Ketua Pengarah (Dasar) JAKIM, Hakimah Mohd Yusoff berkata permohonan itu dibuat melalui sistem aplikasi online MYeHALAL bertujuan memudahkan permohonan sijil halal.

Katanya, pelaksanaan prosedur pensijilan halal Malaysia sepanjang tempoh pandemik Covid-19 dibangunkan JAKIM dan dipersetujui Jabatan Agama Islam Negeri (JAIN).

“Sebagaimana yang kita sedia maklum bahawa pandemik Covid-19 yang berlaku telah membawa kepada Perintah Kawalan Pergerakan (PKP) bagi tempoh yang agak lama.

“Keadaan ini sudah pasti akan memberi kesan terhadap proses pensijilan halal Malaysia. Malah, ia memberi memberi impak kepada keseluruhan aktiviti sosio-ekonomi masyarakat seluruh dunia.

“JAKIM mengambil pendekatan pelaksanaan prosedur pensijilan halal Malaysia melalui sistem online menerusi aplikasi MYeHALAL.

“Menerusi sistem ini, proses permohonan sijil, pembayaran fi, pengauditan lapangan dan pengeluaran Sijil Pengesahan Halal Malaysia (SPHM) dapat dilakukan dengan berkesan,” kata Hakimah dalam kenyataan di sini hari ini.

Inisiatif ini dilaksanakan JAKIM bagi menangani situasi terbatas sepanjang tempoh PKP dengan pembangunan Standard Operating Procedure (SOP) sebagai panduan dalam pelaksanaan operasi pensijilan halal Malaysia. — AlHijrah Online


LELAKI MAUT DIHEMPAP KERETA KETIKA CURI TABUNG EKZOS

SHAH ALAM: Seorang lelaki maut selepas dihempap kereta setelah alat ‘jack’ yang digunakan tergelincir ketika sedang mengeluarkan tabung ekzos kenderaan tersebut di tepi jalan Taman Jaya Utama, Telok Panglima Garang, dekat sini semalam.

Ketua Polis Daerah Kuala Langat Supt Ahmad Ridhwan Mohd Nor@Saleh berkata hasil siasatan mendapati kejadian dipercayai berlaku antara pukul 4 hingga 6 pagi ketika mangsa, seorang warga tempatan berusia 40 tahun dan rakannya disyaki sedang mencuri tabung ekzos kereta berkenaan.

“Tiba-tiba alat pengangkat kereta yang digunakan terjatuh menyebabkan mangsa maut dihempap bahagian tengah kereta itu. Kes disiasat dibawah kematian mengejut (SDR),” katanya dalam kenyataan hari ini.

Ahmad Ridhwan berkata bertindak atas maklumat, pihaknya telah menahan seorang lelaki warga tempatan berusia 32 tahun disyaki rakan mangsa di sekitar kawasan Telok Panglima Garang, pada 10.45 pagi semalam.

“Suspek mempunyai tujuh rekod jenayah melibatkan kes curi ekzos dan pecah rumah serta dua rekod berkaitan kes dadah,” katanya menambah kes disiasat di bawah Seksyen 379/511 Kanun Keseksaan kerana cubaan mencuri dan suspek akan direman hari ini.–AlHijrah Online


POLIS SIASAT HELIKOPTER RENTAS NEGERI AMBIL PESANAN NASI GANJA

IPOH: Polis akan menyiasat pemilik helikopter yang mendarat di Padang Ipoh pagi tadi bagi mengambil pesanan 36 bungkus nasi ganja yang ditempah pelanggan dari Kuala Lumpur, sama ada mereka memiliki surat kebenaran rentas negeri.

Ketua Polis Perak, Datuk Mior Faridalatrash Wahid berkata, pihak terlibat akan dipanggil sekiranya siasatan mendapati mereka mempunyai surat kebenaran merentas negeri.

“Semakan dengan Pihak Berkuasa Penerbangan Awam Malaysia (CAAM) Ipoh kita dapati helikopter tersebut hanya mendapat kebenaran untuk mendarat di Lapangan Terbang Sultan Azlan Shah (LTSAS) Ipoh,” katanya.

Menurut Datuk Mior Faridalatrash, helikopter dipercayai milik sebuah syarikat swasta itu tidak mendapat kebenaran mendarat di Padang Ipoh.

Sehubungan itu ujar beliau, pihaknya sudah menyalurkan maklumat kepada pihak CAAM untuk siasatan lanjut.

Pagi tadi, sebuah helikopter mendarat di Padang Ipoh pada pukul 9.55 hingga 10.15 pagi untuk mengambil pesanan 36 bungkus nasi kandar popular di bandar raya itu yang lebih dikenali sebagai ‘nasi ganja’.

Kehadiran helikopter itu mengejutkan orang ramai kerana ia terbang rendah di udara sebelum mendarat.—AlHijrah Online / Hamimah Hamid


KERAJAAN NILAI SEMULA S.O.P., BUKAN TAMATKAN PKP – ISMAIL SABRI

JOHOR BAHRU: Kerajaan akan menilai semula pelaksanaan ketat prosedur operasi standard (SOP) sekatan penuh pergerakan di bawah Perintah Kawalan Pergerakan (PKP) 3.0 yang berkuat kuasa sejak 1 Jun lepas, jika jumlah jangkitan harian COVID-19 turun bawah 4,000 kes.

Bagaimanapun, Menteri Kanan (Keselamatan), Datuk Seri Ismail Sabri Yaakob berkata, itu tidak bermakna kerajaan akan menamatkan PKP.

“Saya dimaklumkan Menteri Kesihatan, Datuk Seri Dr Adham Baba dan Ketua Pengarah Kesihatan, Tan Sri Dr Noor Hisham Abdullah bahawa apabila sampai ‘level’ 4,000 kes, kita akan ‘review’ balik PKP ini.

“Bukan bermakna kita tamatkan PKP, tapi mungkin kita ‘review’ balik dari segi SOP yang mana boleh kita longgarkan sedikit,” katanya selepas melawat Hospital Medan Angkatan Tentera Malaysia (ATM) di Hospital Sultanah Aminah (HSA), di sini.

Tambah beliau, Kementerian Kesihatan (KKM) akan membuat syor mengenai langkah yang boleh diambil sekiranya angka jangkitan harian turun ke paras 4,000 kepada Majlis Keselamatan Negara (MKN) pada mesyuarat khas akan datang.–AlHijrah Online


TV ALHIJRAH DIIKTIRAF STESEN TELEVISYEN PATUH SYARIAH

KUALA LUMPUR: TV AlHijrah terus menerima pengiktirafan apabila dinobatkan sebagai stesen televisyen patuh syariah pada Asia Business & Leadership Excellence Award yang diadakan di ibu negara pada Khamis.

Pengiktirafan itu diberikan hasil penerbitan kandungan penyiaran Islam selain usaha dakwah yang berinovasi serta kreatif.

Ketua Pegawai Eksekutif TV AlHijrah Namanzee Harris berkata, pengiktirafan itu menjadi pemangkin untuk TV AlHijrah meneruskan usaha dakwah dan menyebarkan keindahan agama Islam.

“Alhamdulillah atas pengiktirafan ini. Saya dedikasikan anugerah ini untuk semua yang terlibat dari awal penubuhan TV AlHijrah hingga hari ini.

“Anugerah ini juga penutup yang indah untuk tahun 2021 dan insya-Allah pada 2022 lebih banyak kandungan Islam bermanfaat akan kami hasilkan,” katanya.

Asia Business & Leadership Excellence Award anjuran FM Media Communications bertujuan memberi pengiktirafan kepada usahawan yang kekal berdaya saing dalam musim pandemik sejak dua tahun lalu.

Selain pengiktirafan pada Khamis, TV AlHijrah baru-baru ini turut dinobatkan pemenang Anugerah The BrandLaureate World Halal BestBrands E-Branding Award 2021 bagi kategori Anugerah Rakan Strategik Perniagaan. — AlHijrah Online


CEO AERODYNE KIBAR BENDERA MALAYSIA DI PENTAS ANUGERAH USAHAWAN GLOBAL

KUALA LUMPUR: Ketua Pegawai Eksekutif Aerodyne Group, Kamarul A Muhamed dipilih finalis EY World Entrepreneur bagi tahun 2021, anugerah global yang mengiktiraf usahawan dari seluruh dunia.

Beliau antara 38 finalis dari pelbagai negara yang akan berpeluang dipilih untuk merangkul anugerah EY World Entrepreneur 2021.

“Satu penghormatan bagi saya terpilih menjadi antara 38 usahawan global terkemuka.

“Saya juga amat bangga dapat membawa bendera Malaysia dan Aerodyne di pentas dunia,” katanya dalam satu hantaran di Facebooknya.

Kamarul yang juga pengasas Aerodyne Group menubuhkan syarikat tersebut pada 2014 untuk memberi fokus mengambil gambar udara bagi tujuan komersial.

Namun ketika banjir teruk di Malaysia pada 2014, syarikatnya telah menggunakan aset dron mereka untuk membantu pasukan penyelamat mencari mangsa yang terkesan dan mengambil gambar kemusnahan yang berlaku.

Beliau kemudian menyedari pelbagai peluang perniagaan yang ada dengan menggunakan teknologi dron.

Sejak tujuh tahun kebelakangan ini, beliau telah mengembangkan perniagaannya menjadi salah satu syarikat perkhidmatan dron terbesar di dunia.

Kamarul yang melanjutkan pelajaran di London dan pernah bekerja dengan syarikat perisian Amerika Syarikat menyasarkan perniagaannya kepada syarikat infrastruktur dengan menawarkan cara menguruskan aset dengan dron, menghasilkan data dan meminimumkan pendedahan pekerja terhadap bahaya.

Beliau kini mempunyai lebih 400 pengendali dron yang menguruskan 110,000 operasi penerbangan di 35 negara.

Teknologi dron Aerodne digunakan untuk pemeriksaan infrastruktur, pengawasan, pengurusan bencana, keselamatan, pemetaan lapangan, logistik dan peyemburan tanaman. — AHijrah Online


Kem Shufat diserang Israel

BAITULMAQDIS, 6 Mac –
Berpuluh-puluh penduduk Palestin yang mendiami kem pelarian Shufat termasuk
pelajar sekolah mengalami sesak nafas selepas terhidu gas pemedih mata
dilepaskan tentera Israel semalam.

Jurucakap pergerakan Fatah di
Shufat, Thaer Fasfous berkata, tentera Zionis menyerbu kem pelarian terbabit
ketika penduduk bergegas keluar ke sekolah dan tempat kerja.

Sinar Harian memetik laporan
agensi berita bahawa tindakan tentera Israel itu menyebabkan ramai penduduk
sesak nafas, manakala pelajar sekolah mengalami serangan panik.

Tambah Fasfous, kebanyakan
pelajar tidak sempat mengikuti sesi pembelajaran di sekolah akibat operasi
tentera tersebut.


MELAKA CADANG BAWA PULANG ARTIFAK, MANUSKRIP SEJARAH DARI LUAR NEGARA

MELAKA: Kerajaan Melaka bercadang membawa pulang artifak atau manuskrip berkaitan sejarah Kesultanan Melayu Melaka khususnya melibatkan Laksamana Hang Tuah yang ditemukan di luar negara.

Ketua Menteri Datuk Seri Ab Rauf Yusoh berkata berdasarkan laporan yang diterimanya, penemuan berkenaan berlaku di 14 negara antaranya di Vatican City, Itali, India, Jepun dan Turki oleh penyelidik atau pengkaji sejarah.

Beliau berkata artifak dan manuskrip berkenaan akan menjadi antara tarikan sempena Tahun Melaka Melaka 2024 (TMM 2024) sekali gus mengukuhkan kehebatan Melaka dan Hang Tuah.

“Kerajaan negeri sedang berusaha membawa pulang artifak dan manuskrip atau salinannya, dan kita juga sedang mengaturkan bajet untuk menelusuri pensejarahan ini bagi tatapan rakyat.

“Kita juga telah mewujudkan jawatankuasa khas terdiri daripada kalangan penyelidik atau pakar sejarah yang menjadi rujukan kerajaan negeri berkaitan susur galur atau sejarah kewujudan Melaka,” katanya kepada pemberita di sini hari ini.

Beliau berkata demikian selepas merasmikan Majlis Apresiasi Pelajar Cemerlang Sijil Tinggi Persekolahan Malaysia (STPM) dan Huffaz Kerajaan Negeri Melaka Tahun 2022 di sini hari ini.

Sementara itu, Ab Rauf berkata kerajaan negeri memperuntukkan RM84,600 kepada 188 pelajar cemerlang STPM dan Huffaz di negeri itu bagi tahun lepas dalam bentuk Skim Simpanan Pendidikan Nasional (SSPN) bernilai antara RM400 hingga RM1,000 seorang.

Menurutnya daripada jumlah itu, 44 pelajar cemerlang STPM menerima SSPN bernilai RM600 seorang termasuk pelajar cemerlang STPM peringkat kebangsaaan Gee Wee Nei yang turut menerima tambahan SSPN bernilai RM1,000.

“Sumbangan itu merupakan penghargaan kerajaan negeri menerusi Tabung Amanah Pendidikan Negeri Melaka kepada kerja keras pelajar terlibat yang memperoleh keputusan cemerlang,” katanya.–AlHijrah Online


KEMALANGAN BABITKAN LIMA RENTUNG: PEMANDU TRELER DIJANGKA DIDAKWA SELASA

IPOH: Kertas siasatan terhadap pemandu treler yang ditahan bagi membantu siasatan berhubung kemalangan sehingga mengorbankan lima nyawa di Lebuhraya Utara Selatan arah utara di Kuala Kangsar, Rabu lepas, akan diserahkan kepada Timbalan Pendakwa Raya Selasa ini.

Ketua Polis Daerah Kuala Kangsar ACP Omar Bakhtiar Yaacob berkata pihaknya sedang melengkapkan kertas siasatan yang membabitkan pemandu treler berusia 28 tahun itu.

“Kertas siasatan akan diserahkan kepada Timbalan Pendakwa Raya pada pagi Selasa dan jika tiada apa-apa masalah, kita akan buat pertuduhan di mahkamah pada sebelah petang,” katanya kepada Bernama ketika dihubungi di sini hari ini.

Beliau berkata polis juga akan memohon lanjutan tempoh reman ke atas lelaki berkenaan di Mahkamah Majistret Kuala Kangsar esok bagi membantu siasatan di bawah Seksyen 41(1) Akta Pengangkutan Jalan 1987.

Media sebelum ini melaporkan pemandu treler yang ditahan reman selama empat hari itu didapati mempunyai 22 saman trafik, dan daripada jumlah itu 21 saman telah dibayar, termasuk lapan saman berkaitan kesalahan memandu dengan laju.

Lima maut akibat rentung dalam kemalangan itu merupakan pelajar Universiti Sultan Azlan Shah (USAS) yang juga rakan serumah.–AlHijrah Online


DR ZULKIFLI TERIMA SUNTIKAN VAKSIN COVID-19 ESOK

PUTRAJAYA: Menteri di Jabatan Perdana Menteri (Hal Ehwal Agama) Datuk Dr Zulkifli Mohamad Al-Bakri akan menerima suntikan vaksin COVID-19 esok, selepas solat Jumaat, di Pusat Kesihatan Daerah (PKD) Putrajaya Presint 11.

Menerusi video yang dimuat naik di Twitter, beliau turut menyeru kepada rakyat Malaysia untuk mendaftar bagi menerima suntikan vaksin melalui aplikasi MySejahtera.

“Moga Allah selamatkan kita (rakyat Malaysia) daripada wabak COVID-19 serta negara-negara lain.

“Pengambilan vaksin adalah perkara yang amat baik berdasarkan kepada rekod dan catatan daripada WHO juga perakuan oleh badan-badan kesihatan dunia serta negara,” katanya.

Semalam, Perdana Menteri, Tan Sri Muhyiddin Yassin serta Ketua Pengarah Kesihatan, Tan Sri Dr Noor Hisham Abdullah menerima suntikan vaksin COVID-19 menerusi Program Imunisasi COVID-19 Kebangsaan.

Fasa pertama program tersebut mengutamakan kelompok petugas barisan hadapan sebelum disusuli dengan golongan berisiko tinggi diikuti dengan golongan dewasa berumur 18 tahun ke atas pada fasa berikutnya.—AlHijrah Online


LELAKI PARAH DITETAK KAPAK AKIBAT CEMBURU

KOTA KINABALU: Gara-gara cemburu, seorang lelaki cedera parah akibat ditetak dengan sebilah kapak berhampiran Menara Kinabalu, Rabu lalu.

Kejadian sekitar jam 9.00 malam itu melibatkan mangsa berusia 37 tahun dan suspek merupakan bekas suami kekasih mangsa.

Ketua Polis Daerah Kota Kinabalu, Asisten Komisioner Mohd Zaidi Abdullah berkata, mangsa bersama kekasihnya berusia 30 tahun diserang oleh tiga lelaki termasuk bekas suami kekasihnya menggunakan sebilah kapak.

“Mangsa ditetak menggunakan sebilah kapak dalam kereta berulang kali oleh bekas suami kekasihnya sehingga cedera di muka, tangan dan kaki.

“Mangsa bersama kekasihnya berjaya melarikan diri daripada kawasan itu lalu menuju ke Balai Polis Alam Mesra, katanya dalam satu kenyataan hari ini.

Beliau berkata, mangsa dirawat di Hospital Queen Elizabeth untuk mendapatkan rawatan lanjut manakala kekasihnya tidak mengalami sebarang kecederaan.

Sementara itu, pihak polis sedang mengesan tiga lelaki yang dikenali sebagai Winhal Jalali, 37 dan Abdel Jalali, 27 serta seorang lagi yang belum dikenal pasti untuk membantu siasatan.

Kes disiasat mengikut Seksyen 326 Kanun Keseksaan dan motif serangan dipercayai akibat cemburu.

Polis meminta pihak yang mempunyai maklumat berhubung kejadian atau individu yang dikehendaki untuk tampil ke balai polis berdekatan atau menghubungi pegawai penyiasat kes iaitu Inspektor Muhammad Khaidir Zakaria atas talian 014-8019618.–AlHijrah Online


DUA JUTA PENDUDUK GAZA HAMPIR KEHABISAN BEKALAN AIR – AGENSI PBB

GENEVA: Dua juta penduduk di Gaza kini berdepan ancaman bahaya ekoran hampir kehabisan bekalan air, menurut Agensi Kerja dan Bantuan Pertubuhan Bangsa-Bangsa Bersatu bagi Pelarian Palestin (UNRWA) pada Sabtu.

“Keadaan sekarang ini antara hidup dan mati. Bahan api perlu dihantar segera ke Gaza untuk membolehkan air dibekalkan kepada dua juta penduduk.

“Sudah seminggu tiada bekalan bantuan kemanusiaan dibenarkan masuk ke Gaza,” kata Ketua Pesuruhjaya UNRWA Philippe Lazzarini dalam satu kenyataan, lapor Agensi Anadolu.

Penduduk terpaksa menggunakan air kotor dari perigi selepas loji air Gaza dan rangkaian air awam berhenti berfungsi dan keadaan ini akan meningkatkan risiko jangkitan penyakit bawaan air.

Beliau berkata Gaza juga mengalami gangguan bekalan elektrik sejak Rabu, yang turut menjejaskan bekalan air.

Bekalan air minum turut kehabisan di selatan Gaza, tempat ribuan penduduk mencari perlindungan.

“Dalam tempoh 12 jam, ribuan penduduk hilang tempat tinggal. Penduduk terpaksa berpindah ke selatan Gaza. Hampir sejuta orang telah meninggalkan rumah masing-masing dalam tempoh seminggu,” kata Lazzarini. —AlHijrah Online


REMAJA DIHANYUT ARUS DERAS DITEMUI LEMAS

BENTONG: Remaja lelaki yang dibawa arus deras semasa mandi di sungai Kampung Orang Asli Gabong, di sini, ditemukan lemas pada malam tadi.

Mayat mangsa, Muhammad Syafiq Akmal Zaidi berusia 17, yang berasal dari Felda Lakum, Lanchang itu ditemui kira-kira jam 9.35 malam tadi.

Pegawai Perhubungan Awam Jabatan Bomba dan Penyelamat Malaysia (JBPM) Pahang, Zulfadli Zakaria berkata, mayat mangsa ditemui oleh skuad Pasukan Penyelamat Di Air (PPDA) pada kedalaman tiga meter di sekitar mangsa dipercayai terjatuh.

“Mangsa dipercayai terjatuh dan dibawa arus manakala tiga lagi rakannya dilaporkan selamat,” katanya.

Katanya, seramai 10 anggota bomba dari Balai Bomba dan Penyelamat (BBP) Bentong bersama dua jentera bergegas ke tempat kejadian selepas menerima maklumat kejadian.

Mayat mangsa kemudian diserahkan kepada pihak polis untuk tindakan lanjut.

Semalam media melaporkan seorang remaja berusia 17 tahun dikhuatiri lemas dibawa arus semasa mandi sungai di Kampung Orang Asli Gabong, Bentong. –AlHijrah Online


POLIS TUBUH UNIT TINDAKAN KHAS CEGAH CUBAAN BUNUH DIRI DI JAMBATAN PULAU PINANG

GEORGE TOWN: Polis menubuhkan satu unit tindakan khas melibatkan anggota trafik untuk meronda secara berkala di Jambatan Pulau Pinang dan Jambatan Sultan Abdul Halim Mu’adzam Shah (JSAHMS) dalam usaha mencegah tindakan bunuh diri dengan terjun dari kedua-dua jambatan.

Ketua Polis Pulau Pinang Datuk Mohd Shuhaily Mohd Zain berkata secara purata, seramai 77 orang di negeri itu membunuh diri dalam tempoh setahun sepanjang tiga tahun lepas iaitu di antara 2020 hingga Mei 2022 dan daripada statistik itu pula, sebanyak 20 kes adalah dengan cara terjun dari jambatan.

Beliau berkata pihaknya turut membawa isu itu kepada pengetahuan Kerajaan Negeri Pulau Pinang dan turut bekerjasama dengan beberapa pihak termasuk pertubuhan bukan kerajaan dalam mencari penyelesaian kepada insiden tersebut.

“Kes bunuh diri adalah isu sensitif termasuk kepada keluarga mangsa dan adalah sukar untuk kita menyatakan motif tindakan itu diambil sama ada (berpunca daripada) masalah peribadi, tekanan keluarga atau wang.

“Lebih perhatian dan kekerapan laporan bunuh diri dengan terjun dari Jambatan Pulau Pinang juga boleh menyebabkan lebih ramai yang cuba membunuh diri dengan cara terjun dari situ,” katanya pada sidang akhbar di sini hari ini.

Dalam perkembangan lain, Mohd Shuhaily berkata kesesakan luar biasa yang berlaku di Jambatan Pulau Pinang dan JSAHMS sejak kebelakangan ini adalah disebabkan peningkatan jumlah kenderaan yang menggunakan kedua-dua jambatan.

Beliau berkata pihaknya yang turun padang selepas sering mendapat laporan daripada pengguna berhubung kesesakan itu mendapati jumlah kenderaan di kedua-dua jambatan meningkat sebanyak 15.9 peratus sepanjang bulan lepas berbanding Mei 2019.

“Saya sendiri turun padang sejak bulan lepas bagi memantau kesesakan luar biasa dan kami mendapati sebanyak 3.1 juta kenderaan menggunakan kedua-dua jambatan pada bulan lepas berbanding hanya 2.8 juta kenderaan pada Mei 2019.

“Berdasarkan statistik, kenderaan yang melalui semua jalan raya bertol di negeri ini meningkat sebanyak 5.7 peratus sepanjang Januari hingga Mei tahun ini iaitu 50.8 juta kenderaan berbanding tempoh sama pada 2019 (48 juta kenderaan),” katanya sambil menambah ini kerana orang ramai semakin yakin bahawa pandemik COVID-19 sudah terkawal dan rakyat kini bebas bergerak selepas tiada lagi sekatan.

Beliau berkata isu kesesakan khususnya di Jambatan Pulau Pinang turut mendapat perhatian kerajaan negeri dan satu perjumpaan dengan pihaknya serta beberapa agensi akan diadakan dalam masa terdekat bagi mencari penyelesaian terbaik memandangkan ia berkait rapat dengan kesejahteraan rakyat.–AlHijrah Online


DAKWAAN CAJ PERKHIDMATAN KLINIK KESIHATAN RM1 DINAIKKAN ADALAH PALSU – KKM

PUTRAJAYA: Kementerian Kesihatan (KKM) menegaskan pihaknya tidak pernah mengeluarkan sebarang maklumat rasmi berkaitan kenaikan caj perkhidmatan klinik kesihatan kerajaan.

KKM dalam hantaran di Facebooknya berkata, terdapat pihak yang tidak bertanggungjawab telah menimbulkan kekeliruan dalam kalangan masyarakat.

“KKM memandang serius terhadap penyebaran maklumat palsu yang tular di media sosial baru-baru ini berhubung caj perkhidmatan di Klinik Kesihatan Kerajaan.

“KKM tidak pernah mengeluarkan sebarang maklumat rasmi berkaitan kenaikan caj perkhidmatan,” katanya hari ini.

Dalam pada itu, KKM menasihatkan orang ramai untuk menghentikan sebarang perkongsian maklumat palsu serta tidak menghebahkan maklumat yang tidak sah yang boleh mendatangkan kekeliruan dalam kalangan masyarakat.

“Kami menasihati semua pihak untuk berhati-hati dalam menyebarkan informasi dan sentiasa memastikan kebenarannya sebelum berkongsi dengan mana-mana individu,” katanya.

Baru-baru ini tular dakwaan bahawa Perdana Menteri Datuk Seri Anwar Ibrahim akan menaikkan caj perkhidmatan klinik kesihatan kepada RM10 sehingga RM15 sedangkan kadar caj semasa adalah RM1.—AlHijrah Online


KONFLIK PALESTIN-ISRAEL: TIADA UNSUR ANCAMAN TERHADAP KESELAMATAN NEGARA – SAIFUDDIN NASUTION

GEORGE TOWN: Tiada sebarang tanda terdapat unsur-unsur ancaman terhadap keselamatan negara ketika ini susulan konflik Palestin-Israel, kata Menteri Dalam Negeri Datuk Seri Saifuddin Nasution Ismail.

Beliau berkata bagaimanapun, pihak berkuasa telah mengambil langkah untuk meningkatkan tahap siap siaga di kawasan sempadan dan pada masa sama, Polis Diraja Malaysia menjalin kerjasama rapat dengan negara jiran.

“Saya diberi taklimat oleh Ketua Polis Negara ekoran pergolakan yang berlaku di Timur Tengah dan tiga perkara yang dilakukan oleh pasukan polis iaitu yang pertama, meningkatkan tahap siap siaga di kawalan sempadan negara.

“Kedua, kita bekerjasama rapat dengan semua negara jiran dari segi perkongsian risikan dan ketiga ialah sepanjang konflik berlaku serta sepanjang kita menguatkuasakan kawalan sempadan, laporan awal yang kita peroleh ialah keadaan adalah terkawal.

“Tiada sebarang tanda yang boleh dibuat kesimpulan bahawa wujudnya unsur ancaman terhadap keselamatan, itu penting untuk kita maklumkan kepada rakyat,” katanya kepada pemberita selepas merasmikan Pusat Khidmat Ahli Dewan Undangan Negeri Kebun Bunga Lee Bong Heng di Mount Erskine di sini hari ini.

Saifuddin Nasution juga berkata Malaysia merancang untuk mewujudkan entiti keselamatan siber baharu yang akan diletak di bawah Pejabat Perdana Menteri dan langkah itu diambil sebagai maklum balas kerajaan terhadap potensi ancaman jenayah siber yang semakin meningkat.

“Itu adalah perkembangan yang telah kita bincang di peringkat Jemaah Menteri dan sekarang rang undang-undang tersebut dalam pembikinan… saya tak fikir ia dapat masuk dalam jadual terdekat (persidangan Dewan Rakyat), mungkin tahun depan,” katanya.–AlHijrah Online


SUSPEK BUNUH WANITA WARGA EMAS DITAHAN

SEREMBAN: Polis menahan seorang suspek lelaki pada Sabtu, dipercayai terlibat dalam kes pembunuhan seorang wanita warga emas di Taman Paroi Jaya dekat sini, pada 23 Sept lepas.

Ketua Polis Daerah Seremban ACP Nanda Maarof berkata lelaki berusia 45 tahun itu ditahan di sebuah pondok tepi jalan di Batu 4 Jalan Port Dickson-Teluk Kemang dekat sini, pada kira-kira pukul 1 tengah hari, selain merampas barangan kemas milik mangsa yang ditemukan bersama suspek.

“Polis percaya dengan tertangkapnya lelaki ini, kes tersebut telah diselesaikan. Polis mengucapkan ribuan terima kasih atas maklumat orang ramai sehingga tertangkapnya suspek,” katanya dalam kenyataan di sini hari ini.

Beliau berkata suspek akan direman sehingga 14 Okt bagi membantu siasatan mengikut Seksyen 302 Kanun Keseksaan kerana membunuh.

Media sebelum ini melaporkan mayat mangsa yang berusia 75 tahun itu ditemukan pada 8.25 malam dengan kesan kecederaan pada anggota badan di rumahnya di Jalan Kedidi 7, Taman Paroi Jaya dekat sini, 23 Sept lepas.–AlHijrah Online


JPJ BANTU PEMILIK DAFTARKAN BAS MINI SEBAGAI SURAU BERGERAK

KUALA TERENGGANU: Seorang peniaga kendera saji di sini teruja apabila hasratnya mewakafkan sebuah bas sekolah mini untuk dijadikan surau bergerak tercapai dengan bantuan Jabatan Pengangkutan Jalan (JPJ) Terengganu yang memberi khidmat pelesenan dan undang-undang.

Yusuf Hadi Al Hafidz Sapai, 41, yang juga Pengerusi Terengganu Food Truck berkata beliau membeli kenderaan terpakai itu pada harga RM8,000 daripada seorang kawan untuk diubah suai menjadi kendera saji namun pelaksanaan Perintah Kawalan Pergerakan (PKP) pada Mac 2020 menyebabkan aktiviti perniagaannya terhenti.

“Selepas berbincang bersama rakan peniaga lain, akhirnya saya memutuskan mahu mengubah suai bas sekolah mini itu menjadi surau bergerak.

“Hasil sumbangan orang ramai, proses ubah suai dengan kos hampir RM40,000 ini berjaya direalisasikan dan saya berterima kasih kepada JPJ Terengganu kerana berjaya mendaftarkannya secara sah di bawah kod badan Bas Perkhidmatan Bergerak mengikut peraturan,” katanya.

Beliau berkata demikian kepada pemberita selepas menerima Lesen Kenderaan Motor untuk bas mini surau bergerak itu yang disampaikan Ketua Pengarah JPJ Datuk Zailani Hashim sempena majlis sambutan Aidilfitri JPJ Terengganu di sini pada Ahad.

Surau bergerak itu dilengkapi penghawa dingin, tempat wuduk, ruang imam, lampu, jam waktu solat serta bumbung bagi ruangan solat pada bahagian luar kenderaan yang mampu menampung 19 jemaah dalam satu masa.

Sementara itu, Zailani dalam sidang medianya berkata JPJ sedia membantu mana-mana pihak atau individu untuk mengubah suai kenderaan menjadi surau bergerak seperti mana dilakukan Bahagian Kejuruteraan Automotif JPJ Terengganu sebagai tanggungjawab sosial mereka.

“Tidak semestinya umat Islam sahaja, apa-apa bangsa dan agama yang berhasrat melakukan ubah suai kenderaan untuk sesuatu yang bermanfaat kepada orang ramai pun akan dibantu agar ia mematuhi spesifikasi dan peraturan ditetapkan JPJ.

“Surau bergerak ini yang diletakkan di dataran jambatan angkat diharap mampu melonjakkan lagi sektor pelancongan di Terengganu kerana kewujudannya dapat memberi kemudahan solat yang selesa kepada umat Islam yang berkunjung ke kawasan tersebut,” katanya. – AlHijrah Online


TV ALHIJRAH MELANGKAH TAHUN KESEBELAS BERSIARAN

KUALA LUMPUR: Tanggal 1 Muharam setiap tahun merupakan tarikh ulangtahun penubuhan stesen televisyen Islam utama negara TV AlHijrah.

Pada 1 Muharam 1443H bersamaan 10 Ogos ini, TV AlHijrah akan melangkah tahun kesebelas bersiaran.

Ketua Pegawai Eksekutif TV AlHijrah Namanzee Harris berkata, ‘Bangkit Bersama TV AlHijrah’ merupakan tema yang dipilih bagi sambutan ulangtahun kali ini.

“Tema itu dilihat bersesuaian dengan situasi semasa di mana ramai yang mungkin rasa tertekan kerana cabaran hidup dikala pandemik ini.

“Oleh itu sempena sambutan Awal Muharam dan ulangtahun TV AlHijrah ke-11, kami di TV AlHijrah akan menyajikan program-program yang diharap membantu meningkatkan semangat penonton terutama dari sudut rohani,” katanya.

Antara program terawal yang akan disiarkan ialah filem Syukur 21 yang dilakonkan ahli kumpulan Raihan.

Filem yang sarat dengan pengajaran dan nilai-nilai Islam sebenar itu boleh disaksikan penonton pada 8 Ogos ini jam 9 malam.

Namanzee berkata keesokkan harinya pula program yang dirancang adalah Solidariti Yasin Untuk Malaysia 2.0 pada 9 Ogos 2021 jam 6.30 petang bagi mendoakan kesejahteraan negara.

Program itu diadakan sekali lagi atas sambutan menggalakkan Solidariti Yasin 1.0 pada Hari Arafah yang lalu.

“Kemuncak program Awal Muharam dan ulangtahun TV AlHijrah adalah pada 10 Ogos 2021 bermula jam 7 pagi hingga 4 petang.

“Ia akan dimulakan dengan program Assalamualaikum dan diikuti Go Shop Istimewa Ulang Tahun, Pada Hari Ini 11 Tahun Yang Lalu, My #Qurantime Istimewa Awal Muharam dan #Merisikkhabar,” kata Namanzee.

Tambahnya sempena ulangtahun kali ini, TV AlHijrah akan memperkenalkan slot terbaharu Deen yang disiarkan setiap hari jam 7.30 malam bergenre dakwah seperti Cinta Ilmu, Tawajjuh, Riwayat Akhir Zaman, Ngaji On The Go dan E-Kaunter Netizen.

Bersesuai dengan tema Bangkit Bersama TV AlHijrah, kempen Bincang Niaga akan turut dianjurkan TV AlHijrah bermula 10 Ogos ini dengan menawarkan pelbagai pakej iklan mampu milik untuk membantu para usahawan kembali memulihkan ekonomi yang terkesan akibat pandemik COVID-19. – AlHijrah Online


PENIAGA PASAR MALAM DITUDUH ROGOL ANAK TIRI

IPOH: Seorang peniaga pasar malam dituduh atas tiga dakwaan merogol anak tirinya berusia 14 tahun antara Jun hingga Disember tahun lalu, di Mahkamah Sesyen Ipoh, hari ini.

Tertuduh berusia 49 tahun itu bagaimanapun mengaku tidak bersalah selepas pertuduhan dibacakan di hadapan Hakim Priscilla Hemamalini.

Mengikut pertuduhan, suspek didakwa merogol mangsa di bilik utama dalam sebuah rumah di Ayer Tawar, Manjung kira-kira jam 2 hingga 3.30 petang pada Jun, Julai dan Disember tahun lalu.

Ketiga-tiga pertuduhan dibaca mengikut Seksyen 376B(1) Kanun Keseksaan yang memperuntukkan hukuman penjara 10 hingga 30 tahun dan sebatan bagi setiap pertuduhan.

Pendakwaan dikendalikan Timbalan Pendakwa Raya Mohd Waffy Ismail manakala tertuduh diwakili peguam Shahrul Nizam Mohd Rabi.

Pihak pendakwaan tidak menawarkan jaminan kerana rumah tertuduh dan rumah ibu saudara remaja perempuan itu yang menjadi kediamannya selepas ibunya meninggal dunia.

Bagaimanapun, mahkamah membenarkan tertuduh diikat jamin RM10 ribu dengan seorang penjamin dan dikehendaki melaporkan di balai polis berhampiran setiap bulan selain dilarang mengganggu mangsa.

Mahkamah menetapkan tarikh 11 Mac untuk sebutan kes semula bagi laporan kimia dan perubatan mangsa.—AlHijrah Online


PKPD DI AMAN JAYA BERMULA TENGAH MALAM INI

KUALA LUMPUR: Kerajaan hari ini mengumumkan Perintah Kawalan Pergerakan Diperketatkan (PKPD) Secara Pentadbiran dilaksanakan di Aman Jaya, Kedah bermula jam 12 tengah malam ini.

Menteri Kanan (Keselamatan) Datuk Seri Ismail Sabri Yaakob berkata PKPD ini berkuatkuasa bermula 28 Ogos 2020 sehingga satu tempoh yang akan dimaklumkan oleh Kementerian Kesihatan Malaysia (KKM).

Ismail Sabri juga berkata PKPD ini melibatkan tiga zon di Aman Jaya iaitu Kenanga, Mawar dan Melur.

“PKPD secara pentadbiran ini melibatkan 22,360 isi rumah (265 rumah) dan kesemua akan disaring oleh petugas KKM.

“Penduduk di zon terlibat tidak dibenarkan untuk keluar zon manakala orang luar tidak dibenarkan untuk memasuki zon terlibat,” katanya dalam sidang media hari ini.

Menurut Ismail Sabri, Polis Diraja Malaysia (PDRM) dan Angkatan Tentera Malaysia (ATM) akan melaksanakan sekatan jalan raya dan kawalan di jalan keluar masuk zon terlibat.

“Individu yang perlu keluar untuk bekerja tidak dibenarkan untuk keluar dari kawasan sepanjang tempoh PKPD secara pentadbiran.

“Majikan mereka diminta untuk mengambil maklum akan perintah ini dan membenarkan mereka yang terlibat untuk bekerja dari rumah,” katanya.

Ismail Sabri berkata tempat awam seperti masjid dan rumah ibadat serta sekolah dan taska diarahkan tutup sepanjang tempoh PKPD secara pentadbiran.

Tambahnya premis perniagaan yang menyediakan perkhidmatan perlu sahaja, dibenarkan beroperasi seperti kedai makan, kedai runcit, stesen minyak, farmasi, klinik dan hospital.

Selain itu Ismail Sabri berkata hanya ketua keluarga atau seorang dari sebuah rumah sahaja dibenarkan untuk keluar bagi tujuan pembelian barang makan atau keperluan keluarga. — AlHijrah Online


GURU BESAR HILANG WANG BANTUAN AWAL PERSEKOLAHAN RM109,000 SELEPAS TINGKAP KERETA DIPECAH

KUALA LUMPUR: Seorang guru besar kehilangan wang bantuan awal persekolahan berjumlah RM109,000 selepas dilarikan individu yang memecah tingkap kenderaannya, di Semenyih dekat sini tengah hari tadi.

Ketua Polis Daerah Kajang ACP Mohd Zaid Hassan berkata pihaknya menerima laporan kejadian berkenaan pada 12.17 tengah hari, daripada lelaki berusia 50 tahun itu.

“Siasatan awal polis mendapati mangsa telah mengeluarkan wang berkenaan daripada sebuah bank di Kampung Baru Semenyih kira-kira 10 pagi dan memasukkannya di dalam sebuah beg. Mangsa kemudian meletakkan beg berkenaan di tempat duduk penumpang hadapan keretanya,” katanya dalam kenyataan di sini malam ini.

Mohd Zaid berkata mangsa yang bertugas di sebuah sekolah rendah di Semenyih, kemudian meninggalkan keretanya dan pergi ke kedai makan untuk membeli minuman.

Namun sekembalinya ke kereta, mangsa mendapati tingkap di bahagian kanan penumpang belakang telah dipecahkan dan beg yang berisi wang telah dicuri.

Mohd Zaid berkata usaha mengesan suspek sedang giat dijalankan dan kes disiasat mengikut Seksyen 379 Kanun Keseksaan dan individu yang mempunyai maklumat mengenai kejadian itu boleh menghubungi balai polis berhampiran.–AlHijrah Online


IFTAR RAHMAH RAMADAN 1444H: JUADAH BERBUKA PUASA PERCUMA UNTUK GOLONGAN MEMERLUKAN

KUALA LUMPUR: Jabatan Agama Islam Wilayah Persekutuan (JAWI) dengan kerjasama Majlis Agama Islam Wilayah Persekutuan (MAIWP) melancarkan Program Iftar Rahmah Ramadan 1444H yang menyediakan juadah berbuka puasa secara percuma sepanjang bulan Ramadan.

Program tersebut akan disertai 70 buah masjid dan surau terpilih di Wilayah Persekutuan Kuala Lumpur, Putrajaya dan Labuan dengan peruntukan yang disalurkan MAIWP sebanyak RM4 juta.

JAWI dalam kenyataannya berkata, Iftar Rahmah Ramadan 1444H berkonsepkan ‘soup kitchen’ akan berpusat di masjid dan surau di Wilayah-Wilayah Persekutuan dengan menyediakan pek makanan pelbagai jenis menu juadah berbuka puasa setiap hari secara percuma kepada golongan sasaran yang memerlukan.

“Petugas masjid dan surau akan memasak juadah berbuka puasa secara bergotong-royong di dapur masjid dan surau serta dibungkus untuk diedarkan kepada golongan sasaran yang ditentukan dalam kalangan penduduk Projek Perumahan Rakyat, Projek Perumahan Awam, B40, Asnaf, Petugas Barisan Hadapan, dan golongan yang memerlukan.

“Tujuan utama program tersebut adalah untuk membantu meringankan beban kos sara hidup dalam kalangan ahli kariah,” katanya hari ini.

Ujarnya, program tersebut merupakan salah satu inisiatif bagi membantu meringankan beban perbelanjaan rakyat di bawah agenda Pelan Transformasi Hal Ehwal Agama Menuju Malaysia Madani (Al-Falah) yang dilancarkan Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar.

Program Iftar Rahmah Ramadan 1444H dijangka dapat memberikan manfaat kepada 21,000 penerima setiap hari selain jumlah keseluruhan penerima manfaat dijangkakan sepanjang program tersebut berlangsung berjumlah 630,000 orang. —AlHijrah Online


BAPA REDA HILANG TIGA ANAK BERSELANG JAM

ROMPIN: Walaupun berat ujian diterima, Abu Bakar Ibrahim reda dengan kehilangan tiga anak lelakinya yang berselang hampir satu jam antara satu sama lain akibat kemalangan semalam.

Pada kejadian 7.20 malam itu, Muhammad Firdaus, 28, Muhammad Solihin, 21, dan Ahmad Jazuly, 17, maut selepas lori dinaiki mereka terbabas lalu merempuh sebuah kren di Kilometer 136 Jalan Kuantan/Johor Bharu di sini.

Abu Bakar, 54, yang semasa kejadian berada di Terengganu atas urusan kerja berkata mendapat panggilan telefon isterinya Norezah Rejab, 51, sekitar 7.30 malam memaklumkan anak ketiga mereka Muhammad Solihin meninggal dunia.

“Hampir satu jam selepas itu, saya terima berita Along (Muhammad Firdaus) juga meninggal dunia sebelum disusuli panggilan ketiga memberitahu Ucu (Ahmad Jazuly) juga sudah tiada, sejam kemudian,” katanya semasa ditemui di Tanah Perkuburan Islam Kampung Setajam di sini hari ini.

Abu Bakar juga sebak apabila memaklumkan tragedi itu berlaku pada ulang tahun kelahiran Ahmad Jazuly dan anak keempat itu ada menghantar pesanan WhatsApp untuk mengingatkannya tentang hari istimewa tersebut selain turut meminta kasut sebagai hadiah.

Muhammad Solihin yang merupakan penuntut tahun akhir jurusan kejuruteraan mekanikal di Politeknik Muadzam Shah di sini, juga ada menghantar WhatsApp kepada Abu Bakar pada 5.10 pagi semalam, kerana mahu meminta doa untuk peperiksaan tidak lama lagi.

“Memang menjadi kebiasaan untuk dia meminta doa setiap kali hendak periksa, cuma semalam dia beritahu berasa sangat tenang,” katanya.

Muhammad Solihin tinggal di asrama dan menurut Abu Bakar, kali terakhir mereka bertemu ialah hujung Mei lepas, apabila anaknya pulang ke rumah dengan meminjam motosikal rakan supaya dapat berjumpa sebelum dia ke Terengganu.

Arwah pulang ke rumah semalam, memandangkan dia tidak mempunyai kertas peperiksaan atau tugasan lain pada hari ini.

Sementara itu, adik bongsu mangsa Nur Faqihah, 16, berkata kejadian berlaku semasa abangnya dalam perjalanan pulang ke rumah di Jalan Sungai Kolek di sini, selepas membantu ibu mereka mengangkat benih padi di sawah yang diusahakan di Kampung Setajam.

Katanya, ibu mereka juga pergi bersama, namun memandu kereta sendiri dan semasa kejadian, agak ketinggalan daripada lori dinaiki abang-abangnya kerana berhenti mengisi minyak.

“Saya tak sangka Along (Muhammad Firdaus) ada dalam lori kerana semasa pergi, dia bersama emak… Along memang suka membantu dan kerap mengikut emak ke sawah walaupun dia Orang Kurang Upaya (OKU) selain paling manja dengan emak,” katanya.

Nur Faqihah berkata mereka merancang untuk makan istimewa pada malam semalam sempena hari jadi Ahmad Jazuly dan ibunya menyediakan kari ayam kegemaran arwah sebagai juadah tengah hari yang sempat dijamah arwah sebelum ke sawah. — AlHijrah Online


AGONG ZAHIR TAKZIAH KEPADA KELUARGA JEMAAH HAJI MENINGGAL DUNIA DI MAKKAH

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini menzahirkan ucapan takziah kepada seluruh keluarga empat jemaah haji Malaysia yang meninggal dunia semasa menunaikan ibadat haji di Makkah baru-baru ini.

Empat jemaah haji tersebut ialah Salinda Musni Salehan, 56; Mohd Zaini Md Esa, 60; Radzi Taib, 72; dan Bibi @ Hasbi Bujang, 74.

Turut menzahirkan ucapan takziah ialah Raja Permaisuri Agong Tunku Azizah Aminah Maimunah Iskandariah.

Menerusi hantaran di laman Facebook Istana Negara, Seri Paduka berdua turut menzahirkan rasa sedih dengan pemergian keempat-empat jemaah haji itu dan menzahirkan harapan agar seluruh keluarga mereka sabar serta tabah menghadapi dugaan dan suasana pilu itu.

“Seri Paduka berdua mendoakan agar roh-roh Allahyarham dan Allahyarhamah dicucuri rahmat oleh Allah SWT dan ditempatkan bersama mereka yang beriman dan beramal soleh,” menurut hantaran itu.

Jemaah haji negara akan mula berangkat pulang ke tanah air Rabu ini (5 Julai) dan penerbangan akhir dijangkakan pada 31 Julai melibatkan keseluruhan 98 penerbangan.–AlHijrah Online


KRITIKAN TUN M TERHADAP INDIA TIDAK JEJASKAN NEGARA

SHAH ALAM: Kritikan Perdana Menteri, Tun Dr Mahathir Mohamad terhadap Akta Pindaan Kewarganegaraan (CAA) di India dijangka tidak memberi implikasi besar kepada Malaysia.

Dr Mahathir menyuarakan pandangan beliau itu ketika berucap pada Sidang Kemuncak Kuala Lumpur 2019, Jumaat lepas.

Sebelum ini pada September lalu ketika berucap pada Perhimpunan Agung Pertubuhan Bangsa-bangsa Bersatu (UNGA), Dr Mahathir pernah mengkritik India berhubung konflik Kashmir dan Jammu.

Penganalisis politik Universiti Utara Malaysia (UUM), Profesor Madya Dr Ahmad Marthada Mohamed berkata, kedua-dua kenyataan Dr Mahathir terhadap India itu dibuat di pentas yang berbeza.

“India mengambil tindakan menyekat pengimportan kelapa sawit dari Malaysia kerana Dr Mahathir membangkitkan mengenai konflik Kashmir dan Jamu di pentas UNGA.

“Bagaimanapun berkenaan penggubalan CAA, kritikan Dr Mahathir hanya di peringkat dalam negara sahaja.

“Memang ada kesan kepada Malaysia tapi saya jangka ia tidak akan memberi implikasi besar selain tindakan India memanggil Pesuruhjaya Tinggi Malaysia. Ini perkara biasa,” katanya kepada Sinar Harian.

Ahmad Marthada berkata, kenyataan Dr Mahathir berhubung akta itu adalah wajar selaras dengan penganjuran Sidang Kemuncak Kuala Lumpur 2019 yang membincangkan mengenai isu umat Islam.

Menurutnya, meskipun Malaysia sebuah negara yang berpegang kepada prinsip tidak mencampuri dalaman negara lain namun tindakan keterlaluan terhadap umar Islam perlu disuarakan.

“Misalnya isu Rohingya. Dr Mahathir bawa isu ini di peringkat antarabangsa maka ramai pihak anggap ia satu perkara yang wajar.

“Apabila India meluluskan penggubalan CAA, dunia luar terutama Pertubuhan Kerjasama Islam (OIC) tidak bersuara memberi komen terhadap penindasan dan diskrimasi umat Islam di negara terbabit.

“Kenyataan Dr Mahathir kali ini tidaklah terlalu keras malah India juga sekarang berhadapan prostes yang tidak berkesudahan susulan daripada penggubalan akta tersebut,” katanya.

Malaysia tidak perlu memohon maaf sebaliknya kekal dengan pendirian Perdana Menteri yang mengkritik penggubalan Akta Pindaan Kewarganegaraan (CAA) oleh kerajaan India.

Presiden Angkatan Belia Islam Malaysia (ABIM), Muhammad Faisal Abdul Aziz berkata, kerajaan India seharusnya lebih matang dan bertanggungjawab menegakkan undang-undang di negara itu dengan berpaksikan keadilan, hak asasi dan kesaksamaan.

Menurutnya, ABIM berpendirian dalam konteks mendokong prinsip keadilan sejagat atas dorongan manusiawi.

“Mana-mana pihak berhak malah bertanggungjawab untuk menegakkan hak golongan yang ditindas tanpa mengira warna kulit.

“Pada masa sama, kerajaan India harus lebih sensitif apabila menyentuh isu kepelbagaian agama terutama apabila berkaitan dasar yang jelas menindas umat Islam.

“Sebab itu sudah tentu negara Islam di dunia seperti Malaysia akan terpanggil untuk membela dan mempertahankan hak umat Islam di India yang berterusan menjadi mangsa penindasan dan kekejaman kerajaan Modi,” katanya kepada Sinar Harian.

Muhammad Faisal berkata, ABIM mengulangi gesaan menuntut kerajaan India untuk menghormati hak umat Islam di India khususnya Kashmir dengan mengembalikan hak autonomi dengan erti kata sebenar buat penduduk Islam di Kashmir.

Jumaat lalu, Dr Mahathir sewaktu berucap pada Sidang Kemuncak Kuala Lumpur 2019 mengkritik penggubalan undang-undang baharu CAA oleh kerajaan India.

“Saya kesal India yang mendakwa merupakan sebuah negara sekular, kini mengambil tindakan untuk menafikan hak kewarganegaraan sebilangan rakyatnya beragama Islam.

“Ramai yang menderita disebabkan undang-undang ini,” kata Dr Mahathir.

Seorang pegawai rasmi kerajaan India dipetik berkata, kenyataan Dr Mahathir tidak selaras dengan amalan diplomatik yang menetapkan tiada campur tangan dalam hal ehwal dalaman negara lain.

“Malaysia diminta mengambil pandangan jangka panjang dan strategik mengenai hubungan dua hala,” katanya memetik laporan akhbar Times of India. — SINAR HARIAN


55 SYARIKAT DAPAT PENGIKTIRAFAN DI ASIA HALAL BRAND AWARD

KUALA LUMPUR: Sejumlah 55 syarikat dari beberapa negara Asia menerima pengiktirafan di majlis anugerah Asia Halal Brand Awards 2019 Gala Night, di sini malam tadi.

Majlis dianjurkan oleh Armani Media Sdn Bhd, penerbit Entrepreneur Insight, dan tahun ini majlis anugerah serantau itu menerima 488 pencalonan yang melibatkan syarikat-syarikat dari Malaysia, Jepun, Taiwan, Indonesia, Thailand, Vietnam, Myanmar dan Filipina.

Pengasas Armani Media Datuk KK Chua berkata anugerah ini adalah satu platform bagi mengiktiraf Malaysia sebagai sebagai hub halal serantau.

“Jumlah penyertaan menyaksikan peningkatan 40 peratus tahun ini, kami amat gembira dan bangga dengan maklum balas yang diterima, di samping menjangka lebih banyak penyertaan tahun depan,” katanya kepada pemberita selepas majlis berkenaan di sini.

Turut hadir adalah Ketua Setiausaha Kementerian Pembangunan Usahawan Datuk Wan Suraya Wan Mohd Radzi dan Pengarah Majlis Halal Malaysia Malaysia Jabatan Kemajuan Islam (Jakim) Datuk Dr Sirajuddin Suhaimee.

Antara syarikat yang menerima anugerah dalam pelbagai segmen malam tadi adalah SIMPLYSITI (syarikat kosmetik yang ditubuhkan oleh penyanyi tersohor negara Siti Nurhaliza), FG Walet Bird’s Net (pembekal suplemen diperbuat dari bahan asli), ST Rosyam Mart Sdn Bhd (pengendali pasar raya), US Pizza Malaysia (syarikat pembekal pizza) dan Loob Holding Sdn Bhd (pemilik rangkaian Tealive).

Sementara itu, Sirajuddin berkata penganjuran anugerah berkenaan dilihat sebagai salah satu inisiatif oleh badan korporat untuk mempromosi konsep halal dengan lebih meluas selain memberi motivasi kepada usahawan untuk meningkatkan kualiti produk mereka. — BERNAMA


KEUTAMAAN BANTUAN HAJI UNTUK GOLONGAN PENDAPATAN RENDAH

Laporan perbandingan kos haji dan keutamaan bantuan haji bagi golongan pendapatan rendah.

Laporan khas Berita AlHijrah 11 Januari 2020. — AlHijrah Online


KEDUA-DUA PIHAK ELOK BERDAMAI, LAPANG DADA – ZULKIFLI

SEREMBAN: Perselisihan faham antara pendakwah terkenal dan penyanyi rap yang menjadi tumpuan ramai ketika ini diharap dapat diselesaikan sebaik mungkin.

Tanpa ingin mengulas lanjut, Menteri di Jabatan Perdana Menteri (Hal Ehwal Agama), Datuk Seri Dr. Zulkifli Mohamad Al-Bakri berkata, kedua-dua pihak tersebut seeloknya berdamai dan perlu berlapang dada.

“Saya tiada komen sebab saya belum meneliti apa-apa. Itu hal peribadi, kedua-duanya sahabat saya, pernah datang bertemu.

“Hal seperti ini seeloknya damaikanlah sebaik mungkin, berlapang dada,” katanya selepas Program Sumbangan Dana Perlu dan Dana Pelajar Yayasan Wakaf Malaysia (YKM) di Taman Mantau Indah di sini, hari ini.

Sejak semalam isu antara kedua pihak itu menjadi perhatian selepas penyanyi rap tersebut bertindak meluahkan rasa tidak puas hati berhubung misi bantuan pendakwah berkenaan di Gaza baru-baru ini.–AlHijrah Online


KEDAH UMUM BANTUAN KHAS AIDILFITRI KEPADA PEGAWAI MKK, MASJID

ALOR SETAR: Kerajaan Kedah mengumumkan bantuan khas Aidilfitri sebanyak RM200 kepada 3,924 penerima terdiri daripada pengerusi dan setiausaha Majlis Ketua Kampung (MKK) serta pegawai masjid di negeri ini.

Menteri Besar Datuk Seri Muhammad Sanusi Md Nor berkata bantuan itu akan dibayar terus ke akaun penerima pada 18 April ini yang melibatkan peruntukan keseluruhan RM784,800.

“Seramai 772 pengerusi MKK, 766 setiausaha MKK dan 2,386 pegawai masjid meliputi imam, bilal dan siak akan menerima manfaat bantuan RM200 setiap seorang.

“Walaupun jumlahnya tidak besar, ia diharap sedikit sebanyak dapat membantu penerima melakukan persiapan menyambut Aidilfitri nanti,” katanya pada sidang media selepas mempengerusikan Mesyuarat Exco di sini hari ini.

Sementara itu, Muhammad Sanusi berkata Majlis Rumah Terbuka Aidilfitri Menteri Besar Kedah akan diadakan di kediaman rasmi beliau di Seri Mentaloon, di sini pada 27 April.

Menurutnya orang ramai dijemput hadir ke majlis itu yang akan bermula pada 11 pagi hingga 4 petang.

“Jemputlah datang, bawa keluarga dan sanak saudara. Kita sasarkan 50,000 pengunjung akan hadir, tapi biasanya lebih daripada itu yang datang,” katanya. — AlHijrah Online


SUAMI YOUTUBER MASAKAN TERKENAL DIREMAN TIGA HARI CEDERAKAN ISTERI

IPOH: Suami kepada Youtuber masakan terkenal dikenakan tahanan reman tiga hari bermula hari ini oleh Mahkamah Majistret Ipoh bagi membantu siasatan dakwaan mencederakan isterinya.

Perintah reman terhadap suspek berusia 29 tahun tersebut dikeluarkan Majistret Nabihah Mohd Noor mengikut Seksyen 6 (1) Akta Bahan-Bahan Kakisan dan Senjata Berbahaya 1958.

Semalam, suami yang juga pasangan Youtuber sensasi ditahan polis kerana disyaki mencederakan isterinya menggunakan senjata berbahaya dalam satu kejadian di pekarangan luar wad bersalin Hospital Raja Permaisuri Bainun (HRPB) Ipoh.

Dalam kejadian kira-kira jam 5.54 petang itu, suspek yang dalam keadaan mabuk telah membawa senjata sabit ke hospital mencari isteri dan adik iparnya berkaitan satu masalah keluarga.

Ia dipercayai berlaku selepas mangsa tidak menyebut nama suaminya ketika menerima satu anugerah dalam satu majlis di Ipoh baru-baru ini.

Perselisihan terbabit berlanjutan sehingga suspek datang ke hospital dan dalam keadaan marah telah memukul isterinya berusia 28 tahun di pekarangan hospital berkenaan.

Ketua Polis Daerah Ipoh, Asisten Komisioner A. Asmadi Abdul Aziz ketika dihubungi mengesahkan menerima laporan kejadian itu.

“Siasatan lanjut sedang dijalankan dan siasatan awal mendapati kes berpunca daripada perselisihan faham ahli keluarga,” katanya.

Tangkapan ke atas suspek dilakukan petang semalam di lokasi kejadian mengikut Seksyen 6 (1) Akta Bahan Kakisan Letupan dan Senjata Bahaya 1958 dan Seksyen 326A Kanun Keseksaan kerana dengan sengaja menyebabkan kecederaan serta Seksyen 506 akta yang sama atas kesalahan ugutan jenayah. — AlHijrah Online / Hamimah Hamid.


LELAKI WARGA INDIA TIKAM TEMAN WANITA 18 KALI KERANA CEMBURU

PETALING JAYA: Gara-gara cemburu, seorang lelaki warga India tergamak menikam sehingga 18 kali teman wanitanya menggunakan pisang pemotong buah di sebuah kondominium di Kelana Jaya di sini, Jumaat lepas.

Ketua Polis Daerah Petaling Jaya ACP Mohamad Fakhrudin Abdul Hamid berkata semuanya terbongkar selepas suspek yang berusia 30 tahun ditahan sepasukan Polis Bantuan Express Rail Link (ERL) Salak Selatan setelah menceroboh landasan dipercayai untuk membunuh diri, sehari selepas kejadian.

Beliau berkata suspek kemudian diserahkan kepada pihak polis untuk siasatan lanjut dan hasil soal siasat yang dijalankan, suspek mengaku membunuh teman wanitanya berumur 40 tahun yang juga warga India antara 4 petang hingga 6 petang, 2 Jun lalu.

Menurut Mohamad Fakhrudin suspek membunuh kekasihnya itu gara-gara cemburu kerana percaya wanita berkenaan mempunyai hubungan sulit dengan lelaki yang tinggal serumah dengan mereka.

“Susulan itu, sepasukan polis telah ke lokasi seterusnya menemukan enam warga asing termasuk seorang wanita selain seorang lelaki tempatan di dalam unit kondominium terbabit,” katanya pada sidang media di Ibu Pejabat Polis Daerah Petaling Jaya, di sini, hari ini.

Mohamad Fakhrudin berkata suspek kemudian menunjukkan bilik mangsa sebelum polis kemudian menemukan seorang wanita dalam keadaan terbaring dengan berlumuran darah dan sudah tidak bernyawa selain menjumpai sebilah pisau dipercayai digunakan untuk membunuh.

Katanya mangsa yang telah berkahwin dan mempunyai suami serta anak di India datang ke Malaysia bersama suspek kira-kira tiga bulan lepas menggunakan pas lawatan sosial.

Mangsa bekerja sebagai pendandan rambut di Kota Damansara manakala suspek sebagai pelayan restoran di sebuah kompleks beli-belah di ibu negara.

Beliau berkata suspek bersama tujuh lagi penghuni kondominium berkenaan direman selama tujuh hari sejak 4 Jun lalu bagi membantu siasatan kes mengikut Seksyen 302 kerana membunuh.–AlHijrah Online


TOLAK TREND SAMAKAN TARIKH LAHIR DENGAN AYAT AL-QURAN

KUALA LUMPUR: Trend menyamakan tarikh lahir dengan surah dan ayat al-Quran yang menjadi ikutan dalam kalangan warga net jelas tiada kaitan dengan kandungan kitab suci itu.

Menurut Pengerusi Pertubuhan Akademi Al-Bayan Dr Nur Mohammad Hadi Zahalan, intipati al-Quran perlu diambil secara keseluruhan selain menyifatkan trend menyamakan tarikh lahir dengan ayat suci al-Quran sememangnya tiada kena mengena.

Katanya, tujuan berkenaan tidak menghalalkan cara walaupun niat mereka hanya sekadar suka-suka.

“Sekiranya ayat al-Quran yang disamakan dengan tarikh lahir mereka itu menceritakan tentang azab, adakah mereka akan diazab? Sudah pasti jawapannya tidak.

“Tiada kaitan tarikh lahir dengan ayat atau surah yang diturunkan Allah SWT. Kitab al-Quran sebenarnya adalah peringatan, panduan kepada kita bagaimana untuk menjalani kehidupan di atas muka bumi,” katanya kepada wartawan Berita AlHijrah.

Ujarnya, trend berkenaan perlu ditolak kerana ianya tidak bersandar kepada ajaran Islam.

Sebelum ini tular di aplikasi TikTok berkenaan trend menyamakan tarikh lahir dengan ayat suci al-Quran yang menjadi ikutan warga net.—AlHijrah Online


PERTUBUHAN ISLAM TERKEMUKA INDIA MINTA CENDEKIAWAN ISLAM BOIKOT RANCANGAN TV TOKSIK

NEW DELHI: Sebuah pertubuhan Islam terkemuka di India, Lembaga Undang-undang Peribadi Muslim Seluruh India (AIMPLB) meminta cendekiawan Islam memboikot saluran berita televisyen yang provokatif ketika peranan media India menjadi perhatian berhubung ketegangan agama di negara itu.

Saluran televisyen India dilihat gemar mengundang tokoh kontroversi untuk muncul dalam rancangan mereka menyaksikan anggota panel saling berbalah dan bertengkar antara satu sama lain.

Seorang jurucakap Parti Bharatiya Janata (BJP) yang memerintah, kini digantung tugas kerana menghina Islam dan Nabi Muhammad SAW dalam rancangan debat di televisyen baru-baru ini, yang mencetuskan kemarahan di India dan di seluruh dunia Islam.

Menurut AIMPLB debat televisyen sedemikian diadakan dengan “niat untuk menghina Islam dan umat Islam.”

Kenyataannya meminta cendekiawan Islam untuk tidak mengambil bahagian dalam debat televisyen dibuat di tengah-tengah tuduhan yang semakin meningkat mengenai sikap berat sebelah media terhadap komuniti itu.

“Tujuan program itu bukanlah untuk mencapai sebarang kesimpulan melalui perbincangan yang membina tetapi untuk mempersenda dan mencemarkan agama Islam dan umat Islam.

“Bagi menunjukkan sedikit ketelusan, saluran televisyen itu memerlukan muka umat Islam dalam perbahasan mereka. Disebabkan kealpaan mereka, cendekiawan dan ulama Islam kita menjadi mangsa agenda sedemikian,” menurut badan Islam yang berpengaruh itu.

Syarikat media besar India kebanyakannya dimiliki taikun yang dilihat rapat dengan nasionalis Hindu.

Persatuan Pengarang India, yang mewakili akhbar negara itu, dalam satu kenyataan pada Rabu, mengkritik “kelakuan tidak bertanggungjawab beberapa saluran berita nasional kerana sengaja mencipta keadaan yang menyasarkan masyarakat rentan dengan mencetuskan kebencian terhadap mereka dan kepercayaan mereka.”

Merujuk kepada India yang sedang berdepan kemarahan dunia Islam berhubung Islamofobia dan kenyataan fitnah baru-baru ini oleh dua pemimpin BJP, menurut badan media itu “keaiban sedemikian” boleh dielak jika saluran televisyen mematuhi peraturan dan bukan “didorong oleh kerakusan untuk memperoleh keuntungan dan meningkatkan tontonan.”

Badan Islam itu juga berhujah bahawa pemulauan umat Islam terhadap debat televisyen akan menjejaskan usaha media untuk mempromosi konflik perkauman.

“Jika kita memboikot program dan saluran sedemikian, bukan sahaja ia akan menjejaskan rating mereka tetapi mereka juga akan gagal dalam mencapai hasil yang dimahukan melalui perbahasan itu,” menurut AIMPLB. –AlHijrah Online


DOKTOR DI HOSPITAL HUBEI XINHUA, CHINA MENINGGAL DUNIA AKIBAT CORONAVIRUS

BEIJING: Seorang doktor di sebuah hospital di wilayah Hubei, yang juga pusat penularan wabak coronavirus, meninggal dunia akibat virus itu, demikian ciapan Global Television Network.

Reuters melaporkan Liang Wudong, 62, bertugas di Hospital Hubei Xinhua adalah barisan pertama merawat penularan wabak coronavirus di bandar Wuhan, China. — Terjemahan AlHijrah Online


TUJUH CEDERA SERANGAN ISRAEL DI MASJID AL-AQSA SEBELUM SUBUH

BAITULMAQDIS: Sekurang-kurangnya tujuh orang cedera termasuk wanita selepas polis Israel bertindak menyerbu kompleks dan ruangan solat di Masjid Al-Aqsa sebelum subuh ketika jemaah Palestin sedang sibuk melakukan solat sunat dengan aman.

Polis negara haram itu bertindak memecahkan tingkap dan menyerang jemaah serta menahan 200 rakyat Palestin.

Bulan Sabit Merah Palestin berkata rakyat Palestin yang cedera akibat terkena tembakan peluru getah dan dipukul malah polis Zionis telah menghalang pegawai perubatannya daripada sampai ke Al-Aqsa untuk memberikan rawatan.

Dalam satu video yang dimuat naik di media sosial, sekumpulan rakyat Palestin dipukul bertubi-tubi oleh polis Israel dengan jeritan “Ya Allah… Ya Allah… Ya Allah…” kedengaran oleh mangsa.

Pihak berkuasa negara haram itu juga dilapor melontarkan bom tangan dan pemedih mata di dalam ruangan solat di Masjid Al-Aqsa.

Israel dan pendatang Yahudi sering kali melakukan serbuan ke atas Masjid Al-Aqsa dengan niat untuk membangkitkan kemarahan rakyat Palestin.

Ketegangan antara Palestin-Israel pada bulan Ramadan semakin meningkat dan terdapat kebimbangan akan berlaku keganasan seterusnya. – AlHijrah Online


TIDAK BOLEH LARANG SESIAPA GUNA PERKATAAN ALLAH, NAMUN ADA BATAS – HADI AWANG

KUALA LUMPUR: Presiden PAS, Datuk Seri Abdul Hadi Awang menegaskan sesiapa pun tidak boleh dilarang daripada menggunakan perkataan Allah, walaupun individu tersebut menganut selain daripada agama Islam.

Menerusi hantaran di laman Facebook beliau, golongan yang berpelajaran tinggi, termasuklah orang yang paling bodoh dan buta huruf serta orang gila dan tidak siuman, juga tidak boleh melarang mereka daripada menyebut perkataan Allah.

“Perlu diketahui bahawa maksud perkataan Allah yang sebenar adalah mengikut asal usul daripada bahasa Arab yang menjadi bahasa asal bagi al-Quran.

“Semua bangsa yang menganut Islam tidak menterjemahkan perkataan Allah dalam bahasa masing-masing, kerana tiada perkataan yang seerti dengannya,” dalam hantarannya di laman Facebook.

Abdul Hadi merujuk perkataan Allah dalam Bahasa Arab, bermakna sesungguhnya Dia sahaja Tuhan yang Maha Esa, Tuhan yang layak disembah dengan beribadat kepada-Nya secara ikhlas, dipatuhi hukum dan undang-undang yang telah ditetapkan-Nya, beribadat kepada-Nya sahaja dan tiada lagi Tuhan selain daripada-Nya.

“Pada asalnya dalam semua kitab agama Allah SWT, telah ditegaskan bahawa Allah SWT sahaja Tuhan yang sebenar.

“Adapun kepercayaan yang muncul selepas itu telah terseleweng kerana diubah dan dipinda,” katanya.

Tegas Presiden PAS itu, jika tujuan menggunakan perkataan Allah untuk mengelirukan atau menghina penganut Islam, maka perlu ada sempadan (batas) serta hukumnya.

Sementara itu, Abdul Hadi menyatakan semua pihak perlu meletakkan kebijaksanaan masing-masing serta menjaga sensitiviti dalam konteks masyarakat majmuk mengikut sempadannya yang sebenar dan secara saksama.—AlHijrah Online


PDRM TERIMA LEBIH 500,000 PERMOHONAN MENERUSI APLIKASI GERAK MALAYSIA

PUTRAJAYA: Polis Diraja Malaysia (PDRM) menerima lebih 500,000 permohonan orang ramai melalui aplikasi Gerak Malaysia untuk pulang bekerja.

Menteri Kanan (Kluster Keselamatan), Datuk Seri Ismail Sabri Yaakob berkata PDRM akan menyediakan jadual pergerakan yang bermula dari 7 Mei-10 Mei ini bagi tujuan itu.

“Kita akan membenarkan rakyat terperangkap di kampung untuk pulang ke bandar dan sebagainya. PDRM akan membuat kenyataan media mengenai penjelasan yang lebih terperinci mengenai perkara itu.

“Bagi penjawat awam tidak perlu tergesa-gesa untuk balik pada hari ini atau esok walaupun pejabat dibuka pada Isnin ini kerana Ketua Setiausaha Negara (KSN) bersetuju mereka (penjawat awam) tidak perlu memulakan kerja pada Isnin,”  katanya pada sidang media harian di sini hari ini.

Ismail Sabri berkata pihak majikan diminta supaya jangan mengambil sebarang tindakan terhadap pekerja mereka yang belum mendapat kelulusan dari PDRM untuk pulang memulakan tugas pada Isnin ini.

“Saya minta kerjasama majikan-majikan di syarikat swasta beri ruang kepada pekerja mereka untuk memulakan kerja berdasarkan jadual disediakan pihak polis.

“Jadi janganlah mengambil tindakan kalau pekerja mereka tidak mula kerja pada Isnin depan kerana permulaan perjalanan adalah pada Khamis (7 Mei). Diharap tidak ada pekerja-pekerja yang diambil tindakan oleh majikan-majikan swasta kerana ini bukan pilihan pekerja mereka tetapi berdasarkan jadual dikeluarkan PDRM,” katanya.

Beliau berkata kerajaan akan meminta Kementerian Sumber Manusia untuk melihat daripada segi perundangan jika tindakan boleh diambil terhadap majikan yang mengenakan tindakan (disiplin) kepada pekerja mereka. — BERNAMA


LELAKI DIPENJARA 13 TAHUN AKIBAT ROGOL SERTA LIWAT DUA ADIK BERADIK

KUALA TERENGGANU: Seorang pemotong rumput dijatuhkan hukuman penjara selama 13 tahun dan dikenakan lima sebatan atas pertuduhan merogol dan meliwat dua beradik yang juga adik angkatnya.

Lelaki yang berumur 26 tahun itu mengaku bersalah terhadap pertuduhan di bawah Seksyen 376(2)(e) Kanun Keseksaan dan Seksyen 14 (d) Akta Kesalahan-Kesalahan Seksual Terhadap Kanak-Kanak 2017.

Menurut pertuduhan, tertuduh didakwa merogol mangsa yang merupakan kanak-kanak perempuan berusia 10 tahun di sebuah rumah di Kuala Nerus pada jam 12 tengah malam, 31 Ogos lalu.

Tertuduh juga didakwa meliwat adik mangsa yang berumur 8 tahun di lokasi yang sama, pada jam 2 petang, 16 September lalu.

Hakim Nooriah Osman telah menjatuhkan hukuman penjara 10 tahun dan tiga sebatan bagi pertuduhan rogol, serta tiga tahun penjara dan dua sebatan bagi kesalahan liwat.

Mahkamah perintahkan hukuman berjalan secara berasingan bermula tarikh tangkapan tertuduh pada 26 Oktober.

Tertuduh turut diarahkan untuk berada dalam pengawasan polis selama setahun selepas keluar dari penjara.—AlHijrah Online


KAMPUNG PAYA KENANGAN DILANDA BANJIR DUA KALI SEBULAN

JOHOR BAHRU: Penduduk Kampung Paya Kenangan di sini meluahkan keresahan apabila kawasan itu dilanda banjir kilat hingga ke paras dada dua kali dalam tempoh sebulan.

Penduduk, Noraini Mohd Nasir, 55, berkata dia dan keluarganya berharap kerajaan dan agensi terlibat mengambil langkah proaktif bagi menyelesaikan isu itu dengan segera.

Katanya, dia dan suami Lokman Sayed, 55, bersama tiga anak mereka bertindak keluar dari rumah kira-kira 10 malam semalam, apabila air mula memasuki kediaman hingga paras lutut selepas hujan lebat dan petir sejak pukul 7 malam.

“Bulan ni sahaja dua kali air naik akibat banjir kilat, sebelum ini pada awal bulan ini. Tak sangka ia berulang lagi.

“Kami harap parit, sungai dan longkang di kawasan rumah dapat dibesarkan dan didalamkan,” katanya kepada pemberita di pusat pemindahan sementara (PPS) Sekolah Kebangsaan (SK) Bukit Mutiara di sini hari ini.

Seorang lagi mangsa, Yuliana Narom, 38, berkata dia dan suami Sulaiman Abdul Rahman, 40, sempat meletakkan peralatan elektrik dan perabot serta dokumen penting di tempat tinggi memandangkan baru sahaja mengalami situasi sama minggu lepas.

“Saya hanya mampu reda meskipun sangat letih dan selalu rasa sakit pinggang apabila berlaku banjir kilat sebegini, selepas ini saya dan keluarga perlu membersihkan dalam dan luar rumah, paling merisaukan adalah keselamatan tiga anak kami yang masih kecil,” katanya.

Terdahulu, seramai 17 mangsa daripada tiga keluarga dipindahkah ke PPS berkenaan yang dibuka pada 10.30 malam tadi selepas rumah mereka dinaiki air akibat hujan lebat selama lebih dua jam.-AlHijrah Online


HENTI FITNAH DI MEDIA SOSIAL, ELAK SEBAR KEBENCIAN

PUTRAJAYA : “Sekarang sesiapa sahaja bebas menjadi wartawan. Mencari dan melaporkan berita. Tulis di FB dan media sosial sahaja. Kemudian viral. Lebih parah apabila etika kewartawanan langsung tidak dipedulikan kerana mahu mensensasikan sesuatu isu.”

Itu kata Menteri di Jabatan Perdana Menteri (Hal Ehwal Agama) Datuk Idris Ahmad pada majlis pelancaran Kempen Hentikan Fitnah Di Media Sosial di Putrajaya hari ini.

Jelasnya, saban hari rakyat dihidangkan dengan penularan maklumat yang tidak pasti kesahihannya khususnya di media sosial.

Malah kebelakangan ini katanya permasalahan tersebut semakin kerap apatah lagi dengan suasana cuaca politik hari ini.

Menurutnya fitnah dalam bentuk penulisan dan hantaran dengan perkongsian maklumat yang tidak tepat serta disulami pula dengan fitnah yang memarakkan api kebencian dan kemarahan di kalangan masyarakat.

Beliau turut menyentuh mengenai isu menyerang peribadi seseorang yang telah menjadi satu perkara yang normal.

“Melaga-lagakan beberapa pihak juga sehingga berlaku pergaduhan. Maka berlakulah kutuk mengutuk, keji mengeji antara satu sama lain disebabkan perkara-perkara yang remeh sehinggakan boleh menimbulkan perselisihan, dan menjatuhkan reputasi seseorang.

“Akhirnya masyarakat termasuk diri kita terus-menerus leka menghabiskan masa di media sosial sehingga terlupa tentang dosa pahala dan akhlak moral,” kata Idris.

Sehubungan itu Jabatan Kemajuan Islam Malaysia (JAKIM) menggerakkan sebuah kempen kesedaran hentikan fitnah di media sosial sebagai salah satu usaha membimbing masyarakat kembali kepada fitrah.

Fitnah katanya mesti dihentikan di semua platform kerana ia adalah satu dosa.

Tambah Idris, dakwah dalam dunia siber perlu digerakkan dengan lebih terancang dan dinamik kerana masyarakat hari ini tidak boleh berpisah dengan teknologi komunikasi.

“Kita semua berperanan sebagai pendakwah yang perlu berada secara aktif dalam persekitaran dunia siber untuk membimbing masyarakat agar sentiasa mengutamakan dan mengamalkan nilai-nilai agama dalam kehidupan. Seterusnya dapat melahirkan masyarakat yang sejahtera,” katanya. – AlHijrah Online.


RAKYAT KOREA YANG DITAWAN PEMBERONTAK HOUTHI DI LAUT MERAH DIBEBASKAN

SEOUL : Dua rakyat Korea Selatan yang ditawan oleh pemberontak Houthi di Yaman pada awal minggu ini telah dibebaskan, lapor agensi berita Yonhap memetik kementerian luar pada Rabu.

Kedua-duanya adalah antara 16 orang dalam tiga bot yang ditawan pemberontak Houthi pada Isnin kerana didakwa menceroboh kawasan perairan mereka.

Kesemuanya telah dibebaskan bersama-sama kapal mereka pada awal pagi Rabu (waktu Korea) dan berada dalam keadaan selamat serta sihat, menurut kementerian itu yang menambah bahawa anggota keluarga kedua-dua rakyat Korea telah dimaklumkan.

Kedua-duanya telah menaiki sebuah kapal tunda dan dalam perjalanan ke sebuah pelantar penggerudian yang dimiliki syarikat Woongjin Development Co.

Sebuah lagi kapal tunda yang dirampas adalah milik rakyat Arab Saudi yang disewa oleh sebuah syarikat Emiriah Arab Bersatu.

Bot yang dinaiki rakyat Korea Selatan itu kini menuju ke Jizan, Arab Saudi dan dijangka tiba dalam masa dua hari, menurut kementerian tersebut.

Insiden rampasan ketiga-tiga bot berlaku di kawasan perairan kira-kira 15 batu dari barat Pulau Kamaran, Yaman.

Ketika insiden, ketiga-tiga bot dalam perjalanan ke pelabuhan Berbera di Somalia setelah berlepas dari Jizan. Selepas rampasan, pemberontak membawa bot terbabit ke pelabuhan Salif di Hudaidah, Yaman.Seorang anggota Houthi kemudian memberitahu Reuters bahawa kesemua tawanan dibebaskan selepas mengesahkan bahawa mereka tidak mempunyai kaitan dengan negara-negara yang melakukan pencerobohan.

Pegawai Korea Selatan mengetahui insiden itu selepas kedua-dua rakyatnya menghantar mesej media sosial kepada syarikat mereka.

Kerajaan negara itu kemudian menghantar pasukan antipelanunannya, Unit Cheonghae, yang beroperasi di pesisir Somalia, untuk membantu usaha-usaha menyelamat.

Kementerian itu berkata kerajaan kini berusaha memperkukuh langkah keselamatan bagi rakyat dan kapal Korea Selatan untuk mengelak kejadian serupa berulang pada masa akan datang. — BERNAMA


RAGUT BEG TANGAN WANITA, PENGANGGUR DIPENJARA 30 BULAN

KUALA LUMPUR: Seorang penganggur dipenjara 30 bulan oleh Mahkamah Sesyen di sini hari ini kerana meragut beg tangan seorang wanita dengan menaiki motosikal di hadapan sebuah hotel, November lepas.

Hakim Siti Aminah Ghazali menjatuhkan hukuman itu ke atas Hafiz Said, 38, selepas dia mengaku bersalah melakukan samun ke atas seorang wanita berumur 41 tahun dengan mengambil beg tangan mengandungi kad pengenalan, lesen memandu, kad Maybank, telefon bimbit jenis Samsung, kunci rumah, kunci motosikal dan wang tunai RM50.

Kesalahan itu didakwa dilakukan di hadapan sebuah hotel di Jalan Sarikei Setapak, di sini pada 3.40 pagi, 28 Nov lepas, mengikut Seksyen 392 Kanun Keseksaan yang membawa hukuman penjara maksimum 14 tahun dan boleh didenda atau sebatan.

Mahkamah memerintahkan lelaki itu menjalani hukuman penjara bermula dari tarikh tangkap pada 10 Dis lepas.

Mengikut fakta kes, tertuduh yang menaiki motosikal telah meragut beg tangan mangsa mengandungi barangan tersebut di hadapan hotel berkenaan sebelum tertuduh ditangkap di sebuah rumah di Taman Gembira, di sini pada 10 Dis lepas.

Pendakwaan dikendalikan Timbalan Pendakwa Raya Wan Ahmad Hakimi Wan Ahmad Jaafar manakala tertuduh diwakili peguam Tai Zee How.–AlHijrah Online


PEMANDU LORI DITAHAN TURUNKAN BENDERA PARTI POLITIK

ALOR GAJAH: Gara-gara mencabut bendera dan gegantung parti politik, seorang pemandu lori ditahan polis selepas melakukan tindakan tersebut di persimpangan Jalan Taman Merdeka Perdana, di sini, malam semalam.

Ketua Polis Negeri Datuk Abdul Majid Mohd Ali berkata, individu berusia 48 tahun itu mencabut bendera dan gegantung parti kerana ia menghalang pemandangan pengguna jalan raya yang ingin keluar masuk ke simpang jalan.

“Hasil soal siasat mendapati tujuan lelaki itu berbuat demikian kerana bendera dan gegantung telah menghalang pemandangan pengguna.

“Suspek juga mengakui tujuan berbuat demikian tiada kaitan dengan elemen politik,” katanya, hari ini.

Hasil pemeriksaan polis menemui 26 batang bendera pelbagai parti bertanding termasuk 14 batang bendera berlogo Barisan Nasional (BN), lapan Pakatan Harapan (PH) dan empat bendera Perikatan Nasional (PN).

“Suspek disiasat di bawah Seksyen 427 Kanun Keseksaan kerana khianat namun telah dibebaskan dengan jaminan polis,” katanya.

Tambah Abdul Majid, sebanyak lima laporan polis telah diterima berkaitan perbuatan sabotaj bendera dan gegantung parti politik.

“Masing-masing dua laporan di daerah Melaka Tengah dan daerah Alor Gajah dan satu laporan di daerah Jasin,” katanya.

–AlHijrah Online


PM MAHU MALAYSIA DIPERTAHANKAN DARIPADA ANASIR PERKAUMAN

KUALA LUMPUR: Perdana Menteri Datuk Seri Anwar Ibrahim mahu Malaysia dipertahankan daripada anasir perkauman yang memecah-belah.

Dalam perutusan sempena sambutan Maal Hijrah 1445 Hijrah yang dikongsi di laman Facebook dan Twitternya, Perdana Menteri berkata keamanan dan kestabilan kini menjadi maqasid utama agar kebajikan rakyat terbela.

Sementara katanya sebarang usaha untuk merubah negara yang berperlembagaan dan berdaulat ini kepada negara perkauman yang huru-hara, walau seinci pun tidak sesekali akan dibiarkan.

“Justeru, menjelang sambutan Hijrah 1445 ini, marilah kita bertekad untuk melakukan hijrah yang hakiki.

Berhijrah daripada kemungkaran kepada kebaikan, daripada kebejatan rasuah kepada amanah, daripada ketaksuban kepada minda yang merdeka, dan daripada perkauman sempit kepada taayush silmi (hidup bermuafakat),” katanya.

Mengimbau sejarah penghijrahan Nabi Muhammad SAW dalam mendirikan kota Madinah, Anwar berkata Rasulullah meletakkan asas tatacara dan tatakelola sistem pemerintahan Islam dengan pengajaran dan kefahaman mengenai soal akhlak, nilai dan prinsip.

Beliau berkata daripada didikan kerohanian itu, maka terbitnya dasar kenegaraan yang mencerminkan sikap rahmah dan adil buat semua.

“Walhasil, penghijrahan Rasul membenam faham perkauman. Pakatan para Muhajirin bersama Ansar, dan sebelumnya bersama Raja Ashamah, pemerintah negeri Habsyah mencerminkan semangat kerjasama dalam perkara makruf.

Kota Madinah dilatari kepelbagaian agama, budaya dan bangsa kemudiannya didirikan atas nama umat yang satu. Demikianlah hijrah Rasul dan para sahabat menjadi ibrah segar sepanjang zaman,”  katanya.

Majlis sambutan Maal Hijrah Peringkat Kebangsaan 1445H bertemakan “Perpaduan Teras Malaysia MADANI” akan diadakan di Pusat Dagangan Dunia Kuala Lumpur (WTCKL), di sini esok.–AlHijrah Online